Dasar gaji minimum perlu dilaksana dengan teratur – Gabenor BNM

KUALA LUMPUR, 30 Mac – Dasar gaji minimum perlu dilaksanakan dengan teratur untuk memastikan langkah itu akan menyokong pertumbuhan ekonomi selain tidak menambah tekanan inflasi kepada negara, kata Gabenor Bank Negara Malaysia (BNM) Tan Sri Nor Shamsiah Mohd Yunus.

“Apa yang perlu kita lakukan ialah mengurangkan gangguan dalam aspek ini. Kita perlu memberi sedikit masa kepada syarikat yang terjejas untuk menyesuaikan diri,” katanya pada sidang media secara maya sempena terbitan beberapa siri laporan BNM hari ini.

Laporan itu ialah Laporan Tahunan BNM 2021, Laporan Tinjauan Ekonomi dan Monetari 2021 serta Laporan Tinjauan Kestabilan Kewangan Separuh Kedua 2021.

Bagaimanapun, katanya dari semasa ke semasa, gaji minimum perlu bertumpu untuk mengurangkan gangguan dalam pasaran kerja seperti pekerja berpindah kepada pekerjaan yang menawarkan gaji lebih tinggi.

“Oleh itu, apa yang lebih penting, perlu ada pelan hala tuju yang jelas dan telus supaya semua pihak yang terjejas, sama ada syarikat besar atau kecil, dapat merancang dengan sewajarnya untuk ke arah pemulihan,” katanya.

Awal bulan ini, Perdana Menteri Datuk Seri Ismail Sabri Yaakob mengumumkan bahawa kerajaan bersetuju untuk menaikkan gaji minimum kepada RM1,500 daripada RM1,200 pada masa ini dan ini akan dilaksanakan di seluruh negara untuk syarikat tertentu berkuat kuasa 1 Mei, 2022.


Todak Academy rancang buka sekolah e-sukan

BATU BERENDAM 30 Julai – Todak Academy merancang untuk membuka sekolah sukan elektronik (e-sukan) untuk menaikkan martabat dan membangunkan lagi mutu sukan itu di negara ini.

Jelasnya, menerusi sekolah khas itu, ia akan membuka ruang dan peluang kepada golongan belia di negara ini untuk mempelajari secara mendalam mengenai e-sukan sehingga mampu mencipta permainan sendiri pada masa akan datang.

“Insya-Allah tahun hadapan Todak Academy akan menjadi e-sports schools untuk menaikkan pembangunan sukan ini memandangkan sehingga kini kita telah bermula dengan merekrut belia seawal usia 16 tahun yang mempunyai minat mendalam terhadap sukan ini,” katanya.

Beliau berkata demikian kepada Melaka Hari Ini pada sidang media selepas Majlis Penutup Kejohanan Game-on Esport MISDEC di Batu Berendam hari ini.

Dalam pada itu, Taufik Rizal berkata, pelajar di Todak Academy bukan sahaja akan mengikuti pembelajaran secara teori malah turut didedahkan dengan praktikal.

Katanya, graduan itu nanti bakal menguruskan pertandingan atau pasukan e-sukan sendiri selepas tamat pengajian, selain mereka juga diberi peluang membangunkan permainan baharu secara dalam talian.


LBS Bina bangunkan sebahagian koridor ekonomi M-WEZ

AYER KEROH 9 April – Anak syarikat tidak langsung LBS Bina Group Bhd, (LBS), Leaptec Engineering Sdn Bhd (LESB) menandatangani perjanjian penebusgunaaan dan pembangunan (RDA) tanah dengan Melaka untuk membangunkan sebahagian kawasan koridor ekonomi berimpak tinggi, Melaka Waterfront Economic Zone (M-WEZ).

Majlis menandatangai perjanjian persefahaman (MoU) RDA itu berlangsung di Hotel Royale Chulan Kuala Lumpur semalam sempena pelancaran M-WEZ yang disempurnakan Ketua Menteri Melaka Datuk Seri Utama Sulaiman Md Ali.

LBS dalam satu kenyataannya berkata melalui perjanjian itu, LESB akan membangunkan kawasan seluas kira-kira 485.6 hektar (1,200 ekar) di Tanjung Bruas daripada keseluruhan 10,117 (25,000 ekar) kawasan M-WEZ di sepanjang 33 kilometer (km) pesisir pantai Melaka.

Menurut kenyataan itu, setelah kerja-kerja penambakan, kawasan Tanjung Bruas itu akan dibangunkan menjadi pusat industri dengan kemudahan pelabuhan yang merangkumi logistik dan gudang, pembuatan dan gas asli cecair (LNG).

“LBS juga merancang untuk bekerjasama dengan beberapa pihak berkaitan dengan projek penambakan dan pembangunan ini sejajar dengan rancangan kami untuk memperluaskan lagi pemilikan tanah di negeri berdaya maju dan berpotensi seperti Melaka,” katanya dalam satu kenyataan di sini hari ini.

Menurut kenyataan itu, melalui pertimbangan hak yang diberikan, kerajaan negeri akan dibayar sebanyak RM94.86 juta yang dirancang untuk dibiayai melalui dana yang dijana secara dalaman dan pinjaman bank.

MoU semalam menyaksikan RDA ditandangani antara Pengarah Urusan LESB Datuk Mohd Anis Hisham Abdul Aziz dan Setiausaha Kerajaan Negeri Datuk Seri Dr Hasim Hasan sambil disaksikan Sulaiman dan Pengerusi Eksekutif LBS Tan Sri Lim Hock San.

Hock San sementara itu berkata, RDA itu memberi peluang kepada LBS untuk memperoleh sebidang tanah yang besar di kawasan pesisir Selat Melaka yang merupakan laluan maritim paling sibuk di dunia.

“Kami yakin pembangunan industri dan komersial ini akan memberi manfaat memandangkan lokasinya yang strategik sekaligus merancakkan kegiatan ekonomi yang disokong kerajaan negeri,” katanya.


Piala Tun Abdul Razak: Hoki lelaki intai langkah kanan

AYER KEROH 19 Sept. – Skuad hoki lelaki Piala Tun Abdul Razak enggan berputih mata malam ini ketika bertemu Perlis pada aksi pertama di Stadium Hoki kebangsaan malam ini.

Biarpun persiapan kempen kali ini yang memasuki edisi ke-58 sedikit terjejas dengan kecederaan tonggak utama, namun Pengurus Pasukannya Mirandy Nawawi enggan melihatnya sebagai halangan dan menasihatkan skuadnya memberikan yang terbaik.

“Untuk kejohanan, pasukan melaka meletakkan sasaran layak ke separuh akhir, selain cuba sebaik mungkin mempertahankan kejuaraan yang dimenangi pada tahun lepas.

“Kerana kejohanan tahun ini melibatkan pemain-pemain kebangsaan yang dibenarkan untuk menyertai kejohanan. Selain itu, masalah kecederaan beberapa pemain tonggak, yang merupakan pelatih skuad remaja kebangsaan, juga memberi sedikit tekanan kepada pasukan dalam kempen tahun ini.

“Untuk perlawanan pada malam ini menentang Perlis, pasukan Melaka akan cuba ‘all out’ mengutip tiga mata penuh bagi memastikan tempat di suku akhir,” katanya ketika dihubungi.


Pengalaman luas bawa Annuar Musa terajui KKMM

KUALA LUMPUR 27 Ogos – Pengalaman luas menerajui beberapa kementerian sejak tahun 1990-an serta penglibatan dalam agensi serta jabatan kerajaan sebelum berkecimpung sepenuhnya dalam politik, membolehkan Tan Sri Annuar Musa dilantik sebagai Menteri Komunikasi dan Multimedia (KKMM) yang baharu.

Annuar, 65, yang juga Ahli Parlimen Ketereh tidak asing dengan penglibatan peringkat negeri, pernah menyandang jawatan Ahli Dewan Undangan Negeri Kelantan dan menerajui Persatuan Bola Sepak Kelantan sebagai presiden dan membawa pasukan itu ke mercu kejayaan persada bola sepak tanah air.

Beliau juga lantang dan berprinsip terutama dalam memperjuangkan kepentingan rakyat dan parti, Annuar adalah individu penting yang memainkan peranan khususnya dalam membawa ke arah penyatuan parti Melayu, UMNO dan PAS dengan wujudnya Muafakat Nasional.

Annuar juga menyandang jawatan sebagai Menteri Wilayah Persekutuan di bawah kepimpinan Perdana Menteri kelapan Tan Sri Muhyiddin Yassin sebelum beliau meletak jawatan 16 Ogos lalu.

Hari ini, Ahli Parlimen Ketereh itu kembali dilantik menganggotai jemaah menteri pimpinan Perdana Menteri Datuk Seri Ismail Sabri Yaakob dengan portfolio yang baharu.

Anak kelahiran Bukit Marak, Bachok, Kelantan itu juga adalah antara pemimpin yang dekat di hati rakyat terutamanya ketika memegang jawatan Menteri Wilayah Persekutuan apabila berjaya menyelesaikan beberapa isu penduduk Kuala Lumpur termasuk membabitkan lesen perniagaan dan juga perumahan.

Selain itu, beliau turut membantu Wilayah Persekutuan mencapai imuniti kelompok dengan Labuan terawal mencapai sasaran itu dan kini berada di Fasa Empat Pelan Pemulihan Negara (PPN).

Bagi mencapai matlamat itu, Annuar, berusaha mempelbagaikan strategi vaksinasi bagi membendung penularan pandemik COVID-19 termasuk mengadakan vaksinasi bergerak dengan sasaran kepada kelompok penduduk Kuala Lumpur dan sekitar pinggir ibu kota.

Selain itu, Annuar yang mendapat pendidikan awal di Sekolah Kebangsaan Bukit Marak, Bachok dan Sekolah Tunku Abdul Rahman, Perak, pernah memegang jawatan Menteri Belia dan Sukan pada 1990 hingga 1993 dan Kementerian Pembangunan Luar Bandar dari 1993 hingga 1999.

Bekas Setiausaha Agung dan Ketua Penerangan UMNO itu juga merupakan lulusan Maktab Tentera Diraja (RMC) Sungai Besi, Kuala Lumpur (1973-1974), Ijazah Sarjana Muda Perancang Bandar dan Desa dari Universiti Teknologi Malaysia (UTM) (1975 – 1980) dan Ijazah Sarjana dalam Pengurusan Pembinaan, University College of London (1983-1984).

Annuar memulakan kerjaya dalam kerajaan sebagai Penolong Pengarah Perancang Bandar, Dewan Bandaraya Kuala Lumpur selama setahun bermula 1981 sebelum menjadi Pengarah Bahagian Perancang Korporat Perbadanan Kemajuan Ekonomi Negeri Kelantan bagi tempoh yang sama bermula 1985.

Selain itu, beliau turut memegang jawatan Pengerusi Lembaga Pemasaran Pertanian Persekutuan (FAMA) dari 1989 hingga 1990 dan Pengerusi Lembaga Kemajuan Pertanian Kemubu (Kada) bagi tempoh 2005 hingga Mei 2013.

Beliau turut dilantik sebagai Pengerusi Majlis Amanah Rakyat (Mara) pada 2013 hingga 2015 dan dilantik semula ke jawatan sama pada 2015 sehingga 31 Januari 2017.

Annuar yang pernah menjadi Ahli Dewan Undangan Negeri (ADUN) Peringat pada 1986 hingga 1990 dan ADUN Kok Lanas (2004-2008), berkahwin dengan Puan Sri Rosniah Abdul Rahman dan dikurniakan empat anak iaitu tiga perempuan Azzahraa, Azzwaa, Ajjrina dan seorang lelaki Afiq Amani.

Dalam arena sukan tanah air, beliau pernah memegang jawatan Pengerusi, Majlis Sukan Negara (Oktober 1990-Disember 1993) dan Penaung Yayasan Kecemerlangan Sukan Malaysia (Sports Excel) pada 1997 selain menjadi Presiden Persatuan Bola Sepak Kelantan (KAFA) pada tahun 2007 dan memegang jawatan Timbalan Presiden Persatuan Bola Sepak Malaysia (FAM) bagi penggal 2010-2014.

Sebagai Presiden Persatuan Bola Sepak Kelantan (KAFA) pada tahun 2007, beliau berjaya mewarnai dan memajukan bola sepak Kelantan terutamanya membantu pasukan mencapai kegemilangan dengan merangkul kejuaraan ‘treble’ iaitu Liga Super, Piala FA dan Piala Malaysia pada 2012.

Aspek kebajikan tetap dekat di hati beliau apabila mendaftar sebagai Sukarelawan Prihatin atau Prihatin Volunteer (PriVo) yang menyertai NGO terbabit pada 16 Ogos lalu kerana mahu terus membantu golongan miskin, gelandangan dan mereka yang memerlukan.


UTeM tersenarai dalam QS World University Rankings buat pertama kali

DURIAN TUNGGAL 13 April – Universiti Teknikal Malaysia Melaka (UTeM) terus menyerlah di pentas dunia apabila mencapai kejayaan terbaharu iaitu disenaraikan dalam penarafan QS University Rankings by Subject 2022 buat pertama kali.

Naib Canselor UTeM Profesor Dr Massila Kamalrudin berkata, kejayaan itu telah diumumkan pada 6 April lalu yang mana UTeM tersenarai dalam dua bidang iaitu kejuruteraan (mekanikal, aeronautik dan pembuatan) pada kedudukan 451-500 serta bidang sains komputer dan sistem maklumat pula pada kedudukan 651-670 di peringkat dunia.

Jelasnya, kejayaan penyenaraian dua bidang UTeM itu dilihat bertepatan sekali dengan fokus dan identiti UTeM sebagai sebuah institusi pengajian tinggi yang terus memperkasakan Pendidikan dan Latihan Teknikal dan Vokasional (TVET) aras tinggi negara.

“Penarafan QS World University Rankings by Subject ini menilai institusi pengajian tinggi berdasarkan 51 bidang khusus yang membentuk 5 bidang utama.

“Sementara itu, komponen utama penilaian pula adalah reputasi, sitasi, penerbitan serta satu komponen baharu iaitu jaringan kolaborasi antarabangsa dalam penyelidikan,” katanya dalam

Mengulas lanjut beliau berkata, keberadaan UTeM dalam kedudukan universiti terbaik dunia membuktikan bahawa UTeM sebuah institusi kecemerlangan ilmu terutamanya dalam bidang teknikal dan kejuruteraan yang setanding dengan universiti terkemuka lain di pentas antarabangsa.

“Pencapaian sulung yang membanggakan ini tentunya adalah sepakat usaha bersama yang tidak pernah berbelah bahagi antara pihak pengurusan tertinggi, pensyarah, pentadbir dan seluruh warga UTeM,” katanya.

Massila menambah, UTeM menyasarkan pencapaian itu akan terus dipertingkatkan dari semasa ke semasa selari dengan aspirasi Pelan Strategik UTeM 2021-2025: ‘Seven Strategic Goals of UTeM’ dalam tempoh 5 tahun.


Tengku Zafrul dahului 104 penerima darjah kebesaran, pingat Negeri Selangor

SHAH ALAM, 11 Dis – Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz mendahului senarai 104 penerima darjah kebesaran dan pingat sempena ulang tahun Hari Keputeraan ke-77 Sultan Selangor Sultan Sharafuddin Idris Shah hari ini.

Sementara itu, Mufti Selangor Datuk Dr Anhar Opir dikurniakan Darjah Kebesaran Datuk Setia-Sultan Sharafuddin Idris Shah (S.S.I.S.) yang membawa gelaran Datuk Setia.

Sepuluh penerima dikurniakan Darjah Kebesaran-Datuk Paduka Mahkota Selangor (D.P.M.S) yang membawa gelaran Datuk bagi ahli lelaki dan Datin Paduka bagi ahli wanita antaranya Pesuruhjaya Tinggi Malaysia ke United Kingdom dan Ireland Utara Datuk Zakri Jaafar dan Duta Besar Malaysia ke Jepun Shahril Effendi Abd Ghany.

Turut menerima Darjah Kebesaran D.P.M.S adalah Naib Canselor Universiti Putra Malaysia Profesor Datuk Dr Mohd Roslan Sulaiman, Penasihat Undang-Undang Selangor Datuk Salim Soib@ Hamid dan Hakim Mahkamah Tinggi Seremban Azizul Azmi Adnan.

Darjah Kebesaran Datuk-Sultan Sharafuddin Idris Shah (D.S.I.S) yang turut membawa gelaran Datuk bagi ahli lelaki dan Datin Paduka bagi ahli wanita, dikurniakan kepada 11 individu antaranya Pengarah Jabatan Bomba dan Penyelamat Malaysia (JBPM) Selangor Norazam Khamis, Pengarah Jabatan Perhutanan Selangor Datuk Ahmad Fadzil Abdul Majid dan Pengarah Urusan KDEB Waste Management Ramli Mohd Tahir.

Sultan Sharafuddin turut berkenan mengurniakan Darjah Kebesaran-Setia Mahkota Selangor (S.M.S) kepada 19 penerima yang tidak membawa apa-apa gelaran antaranya Timbalan Panglima 10 Briged (PARA) Kolonel Khairul Anwar Soib, Pengarah Perancangan dan Pembangunan Markas Tentera Laut Kepten Jamsari Tahir dan Ketua Jabatan Siasatan Jenayah Narkotik Ibu Pejabat Polis Kontinjen Selangor ACP Ahmad Jefferi Abdullah.

Ketua Pegawai Eksekutif Kumpulan Perbadanan Kemajuan Pertanian Selangor Dr Mohamad Khairil Mohamad Razi, Pengarah Jabatan Alam Sekitar Selangor Nor Aziah Jaafar dan Hakim Mahkamah Tinggi Syariah, Jabatan Kehakiman Syariah Selangor Zalinah Said adalah antara 19 individu terpilih untuk dianugerahkan Darjah Kebesaran Setia-Sultan Sharafuddin Idris Shah (S.I.S).

Sempena ulang tahun keputeraan itu juga, Johan Tilawah (Qariah) Majlis Tilawah dan Menghafaz Al-Quran Antarabangsa (MTHQA) 2022 Sofizah Mousin dan Johan Tilawah (Qariah) MTHQA 2019 Nor Farhatul Fairuzah Panut termasuk antara 17 individu dikurniakan Darjah Kebesaran Ahli Mahkota Selangor (A.M.S).

Sebanyak 15 individu dikurniakan Darjah Kebesaran Ahli-Sultan Sharafuddin Idris Shah (A.I.S) manakala tiga pemenang pingat emas Sukan SEA 2022 turut dikurniakan Bintang Kecemerlangan Sukan Selangor (B. K. S.) iaitu atlet karate R. Sharmendran dan C. Shahmalarani serta atlef golf Marcus Lim Pang Chuen.

Majlis Istiadat Pengurniaan Darjah dan Bintang Kebesaran serta Pingat tersebut dilaksanakan di Istana Alam Syah, Klang dekat sini sekitar 8 pagi hari ini.


Kerjasama telekomunikasi Malaysia-Indonesia akan diperbaharui – Annuar

Beliau berkata skop kerjasama yang bakal diperluas termasuk teknologi 5G, perkhidmatan satelit, kabel dasar laut, keselamatan siber, ekonomi digital dan pembangunan kandungan.

“Pertemuan ini sangat penting kerana ia menandakan satu permulaan baharu yang kita harap lebih dinamik dan terkini yang boleh disusuli,” katanya kepada Bernama selepas melakukan kunjungan hormat ke atas rakan sejawatan beliau iaitu Menteri Komunikasi dan Teknologi Maklumat Johnny Gerrard Plate hari ini.

Annuar berkata hubungan istimewa kedua-dua negara sangat erat dalam pelbagai bidang berkaitan telekomunikasi menerusi memorandum persefahaman (MoU) antara Kementerian Penerangan Malaysia dan Departemen Penerangan Republik Indonesia yang ditandatangani pada 13 Julai 1984.

“Kita telah ada MoU bertulis yang menghuraikan skop dan bidang-bidang kerjasama tetapi kemudiannya kerana perubahan politik yang berlaku di Indonesia dan Malaysia, kita seperti hilang fokus sedikit.

“Banyak perkara tertumpu kepada hal domestik, sebab itu lawatan saya bertujuan untuk membuat perbincangan semula dengan Menteri Johnny dan menghidupkan semula rangkaian kerjasama,” katanya.

Pada pertemuan itu, Annuar turut mengundang rakan sejawatnya untuk menghadiri sambutan Hari Wartawan Nasional (HAWANA) yang dijangka diadakan pada 26 hingga 29 Mei di Melaka.

Pada 30 Nov lepas, Perdana Menteri Datuk Seri Ismail Sabri Yaakob mengumumkan kerajaan mengiktiraf 29 Mei setiap tahun sebagai Hari Wartawan Nasional pada majlis Malam Wartawan Malaysia 2021.

Annuar berada di Jakarta untuk menyertai sambutan kemuncak Hari Pers Nasional (HPN) 2020 di Kendari, Sulawesi Tenggara secara maya pada Rabu, yang turut disertai Presiden Indonesia Joko Widodo.

Beliau diiring Kuasa Usaha Kedutaan Malaysia di Indonesia Adlan Mohd Shaffieq dan Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Multimedia Mastura Ahmad Mustafa.

Turut serta termasuk Pengerusi Pertubuhan Berita Nasional Malaysia (Bernama) Senator Datuk Ras Adiba Radzi, Presiden Ikatan Setiakawan Wartawan Malaysia-Indonesia (ISWAMI) Malaysia Datuk Mokhtar Hussain, Timbalan Ketua Pengarang (Perniagaan dan Kewangan) Bernama Roslan Ariffin dan Pengerusi Suruhanjaya Komunikasi dan Multimedia (MCMC) Dr Fadhlullah Suhami Abdul Malek. – BERNAMA


Piala Tun Ali: Melaka akan cuba lagi!

BANDAR MELAKA 22 Ogos – Melaka bertekad akan terus berusaha lebih lagi bagi meraih gelaran juara dalam apa jua kejohanan Sepak Takraw pada masa akan datang.

Jurulatih Persatuan Sepak Takraw Melaka (Pastam), Khairul Anuar Ibrahim berkata, biarpun pasukannya sekadar meraih gelaran naib johan acara regu dan beregu pada Kejohanan Sepak Takraw Piala Tun Ali 2022, namun ia bukan titik penamat.

“Alhamdulillah pasukan Melaka bejaya menjadi naib juara dalam dua kategori kali ini, terima kasih saya ucapkan kepada semua peminat sukan yang tidak henti henti memberikan semangat kepada pasukan di sepanjang perlawanan ini.

“Walau apapun, saya tetap bangga kerana semua pemain berusaha sehabis baik meskipun mengalami kecederaan untuk sampai ke tahap ini,” katanya pada sidang media aksi final yang berlangsung di Dewan Bola Keranjang Majlis Bandaraya Melaka Bersejarah (MBMB) di Bukit Serindit, di sini, semalam.

Pada edisi sulung ini, Johor muncul juara kategori regu, manakala Perak merangkul gelaran juara kategori beregu selepas masing-masing menewaskan Melaka selaku tuan rumah.

Sementara itu, Jurulatih Persatuan Sepak Takraw Johor (PSJ), Ahmad Jais Baharun berkata, kemenangan itu nyata menyuntik semangat untuk pasukan itu meraih lebih kejuaraan di masa akan datang.

“Selepas ini kita akan terus fokus pada perlawanan berikutnya iaitu Piala Emas Khir Johari dijadual pada November depan serta Liga Sepak Takraw (STL) dijadual pada Januari tahun hadapan.

“Dalam pertandingan ini kita sering ingatkan kepada pemain agar terus fokus dan mampu menempa nama ke peringkat akhir kerana kita sedar pelbagai tekanan yang telah kita hadapi yang bukan saja datang dari pemain namun penyokong juga.

“Saya ingatkan kepada pasukan bahawa kita kena perhalusi di tahap maksimum untuk kekal terbaik bagi mencapai kejayaan seperti yang dicapai hari ini,” katanya.


Taksub majukan prasarana bukan lesen musnah alam sekitar – Sultan Nazrin

IPOH, 28 Mac – Ketaksuban untuk memajukan prasarana dan meraih keuntungan perniagaan jangan dijadikan lesen menghalalkan manusia bersifat rakus memusnahkan alam sekitar, titah Sultan Perak Sultan Nazrin Shah.

“Pelbagai bencana mengakibatkan kemusnahan harta benda dan kehilangan nyawa yang semakin kerap berlaku kebelakangan ini hendaklah ditafsirkan sebagai peringatan Ilahi kepada manusia yang bersifat zalim, sehingga alam semakin membenci dan enggan bersahabat dengan manusia.

“Rohani dan sahsiah hendaklah dimantapkan untuk menyemai kesedaran agar manusia berbaik-baik dengan alam sekitar dan agar berlaku keseimbangan antara pembangunan prasarana dan pemuliharaan alam,” titah baginda ketika merasmikan Mesyuarat Pertama Tahun Kelima Dewan Undangan Negeri (DUN) ke-14 Perak di Dewan Negeri, Bangunan Perak Darul Ridzuan di sini, hari ini.

Sultan Nazrin dalam titahnya juga mengingatkan pandemik COVID-19, bencana alam, inflasi dan terkini peperangan, telah mengancam jaminan bekalan makanan dunia iaitu harga makanan yang meningkat, telah menjejaskan kehidupan dan mencetuskan keresahan rakyat.

Baginda bertitah kerajaan sedang melaksanakan pelbagai tindakan bersepadu bagi meningkatkan jaminan keselamatan makanan melalui usaha memacu pemodenan subsektor makanan melalui Revolusi Perindustrian 4.0, mencari akses pasaran baharu dan menarik minat generasi muda menyertai sektor-sektor pertanian, perikanan dan penternakan.

Menyentuh mengenai pembaziran makanan khasnya ketika kehadiran Ramadan nanti, Sultan Nazrin dalam titahnya berpesan agar jabatan kerajaan wajib menunjukkan contoh teladan, bermula daripada menempah kuantiti makanan dalam majlis dan acara yang diadakan dan semasa berlangsungnya perjumpaan atau mesyuarat.

“Setiap hari banyak bahan makanan dibazirkan. Data di peringkat global, menunjukkan nilai makanan yang dibazirkan, mencecah 24 peratus Keluaran Dalam Negara Kasar dunia.

“Di negara kita, dilaporkan setiap hari, 17,000 tan sisa makanan yang boleh mengisi perut tiga juta rakyat dilupuskan. Kira-kira 4,080 tan daripada jumlah tersebut merupakan makanan yang dibazirkan. Jumlah tersebut meningkat 10 peratus pada bulan Ramadan. Angka-angka tersebut membayangkan betapa seriusnya perbuatan pembaziran makanan yang sedang berlaku,” titah baginda.

Justeru Sultan Nazrin dalam titahnya berpesan agar setiap isi rumah, sekolah, maktab dan universiti, masjid dan rumah ibadat, serta operator makanan, restoran dan hotel wajib mengamalkan budaya tidak menyediakan makanan secara berlebihan yang hanya berakhir di dalam tong sampah.

Baginda turut mengingatkan rakyat supaya meminimumkan penggunaan plastik dan hendaklah membantu kempen meminimumkan penggunaan beg plastik dan tidak membuang sisa plastik ke dalam parit, tasik, saliran dan sungai atau dibiarkan tertinggal bersepah di bumi.

Sultan Nazrin dalam titahnya turut memuji kegiatan yang sedang diusahakan oleh 40 masjid dan beberapa pusat tahfiz di Negeri Perak yang memajukan kawasan di sekitar masjid dan institusi untuk menghasilkan makanan.

“Majlis Agama Islam dan Adat Melayu Perak dan beberapa syarikat berkaitan negeri sedang melaksanakan tanggungjawab sosial korporat membiayai projek-projek pertanian dalam kalangan belia dan pelajar dengan bantuan menubuhkan kelab pertanian untuk menyemai minat bertani dalam kalangan remaja.

“Usaha terpuji ini perlu diperluas dan diperbanyakkan dengan penglibatan lebih banyak masjid, rumah ibadat, sekolah, pusat tahfiz, pertubuhan belia, pihak swasta dan turut diperkenalkan di kuarters kerajaan, merangkumi kem tentera dan berek polis,” titah baginda.


Lelaki ditahan campak tiga ekor kucing milik jiran dari tingkat 15 – Polis

KUALA LUMPUR, 19 Oktober – Seorang lelaki tempatan ditahan semalam kerana disyaki melakukan penganiayaan dan khianat terhadap haiwan dengan mencampakkan tiga ekor kucing dipercayai milik jirannya dari tingkat 15 di sebuah apartment di Jalan PJS 8/9, Petaling Jaya.

Ketua Polis Daerah Petaling Jaya ACP Mohamad Fakhruddin Abdul Hamid berkata penahanan suspek lelaki berusia 44 tahun itu berdasarkan laporan polis yang diterima pihaknya, pada Isnin (17 Okt) lepas.

“Selain penahanan lelaki itu polis turut menemukan tiga ekor kucing yang tidak bernyawa bersamanya. Hasil siasatan awal mendapati, suspek mengaku terlibat dalam kes ini dengan membuang kucing-kucing milik jirannya itu dari kediamannya dari tingkat 15,” katanya dalam kenyataan hari ini.

Mohamad Fakhruddin berkata suspek kini direman selama empat hari bermula semalam dan kes disiasat mengikut Seksyen 428 Kanun Keseksaan kerana menganiaya dan khianat terhadap haiwan.


241,758 individu sudah lengkap dua dos suntikan vaksin COVID-19

KUALA LUMPUR 2 April – Seramai 241,758 individu di dalam negara yang merupakan kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 498,468 individu sudah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 740,226.

Menerusi satu infografik yang dikongsikan di laman Twitter rasminya hari ini, Dr Adham berkata Selangor kekal sebagai negeri tertinggi menerima suntikan dos pertama vaksin iaitu 69,852, diikuti Perak (49,996) dan Sarawak (48,079).

Sabah pula merekodkan sebanyak 46,023, Kuala Lumpur (44,702), Johor (39,624), Pahang (33,693), Pulau Pinang (33,045), Kedah (30,316), Negeri Sembilan (24,690), Terengganu (24,516), Kelantan (22,596), Melaka (13,758), Perlis (9,846), Putrajaya (5,233) dan Labuan (2,499).

Sementara itu, Selangor turut mencatat jumlah individu teramai melengkapkan kedua-dua dos suntikan vaksin COVID-19 iaitu 28,616, diikuti Sarawak (25,287) dan Kuala Lumpur (23,899).

Seterusnya adalah Sabah (21,262), Perak (20,717), Johor (18,696), Pahang (18,507), Kelantan (15,618), Kedah (15,300), Terengganu (13,237), Pulau Pinang (11,563), Negeri Sembilan (10,620), Melaka (6,857), Perlis (5,610), Putrajaya (3,682) dan Labuan (2,287).

Sementara itu, jumlah pendaftaran untuk Program Imunisasi COVID-19 Kebangsaan adalah seramai 7,625,478 atau 31.4 peratus dengan Selangor merekodkan angka tertinggi iaitu 2,085,983 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Program akan diteruskan bagi fasa kedua yang dijangka bermula April hingga Ogos tahun ini membabitkan 9.4 juta warga emas berusia 60 tahun ke atas serta kumpulan rentan dengan masalah morbiditi, selain orang kurang upaya.

Sementara fasa ketiga yang dijadualkan bermula Mei hingga Februari 2022 adalah untuk kumpulan individu berusia 18 tahun dan ke atas dengan sasaran kira-kira 14 juta orang.


Kematian Haziq tiada kaitan dengan vaksinasi COVID-19 – Pakar forensik

Pakar Perunding Kanan Perubatan Forensik merangkap Ketua Perkhidmatan Perubatan Forensik Kementerian Kesihatan Malaysia (KKM) Datuk Dr Zahari Noor berkata, keputusan bedah siasat bagaimanapun menunjukkan kematian mengejut bekas pemenang pingat emas Sukan SEA itu akibat komplikasi salur darah jantung tersumbat akibat daripada perubahan arterosklerosis.

“Proses bedah siasat selesai dilakukan setelah calitan ujian COVID-19 yang diambil menunjukkan keputusan negatif bagi virus tersebut. Hasil bedah siasat menunjukkan kepada kematian akibat komplikasi salur darah jantung tersumbat akibat daripada perubahan arterosklerosis.

“Namun sehingga kini tiada bukti menunjukkan bahawa kematian ini adalah berkaitan langsung dengan vaksinasi COVID-19,” katanya dalam satu kenyataan hari ini.

Semalam, dunia sukan negara dikejutkan dengan pemergian mengejut Mohd Haziq yang dilaporkan rebah di rumahnya selepas menunaikan solat Subuh sebelum disahkan meninggal dunia di Hospital Kajang, kira-kira jam 9.37 pagi.


JDT terus gah terajui carta Liga Super

KUALA LUMPUR 7 April. – Johor Darul Ta’zim (JDT) terus mendominasi carta Liga Super 2021 selepas menewaskan Sabah FC, 4-1 di Stadium Likas, Kota Kinabalu, malam tadi.

Skuad bimbingan Benjamin Mora itu tidak menunggu lama untuk menghasilkan jaringan apabila pemain sayap muda sensasi, Arif Aiman Mohd Hanapi yang tidak dikawal menyambut hantaran dari tengah padang oleh Mohd Afiq Fazail, sebelum melepaskan rembatan leret ke sebelah kanan gawang gol Sabah FC untuk meletakkan JDT di depan pada minit ketujuh.

Seminit kemudian, penyerang import JDT dari Brazil Bergson Da Silva menyumbat masuk bola ke dalam gol Sabah selepas cubaan pertamanya gagal ditampan dengan kemas penjaga gawang tuan rumah Robson Rendy Rining.

Bersambung babak kedua, Sabah FC merapatkan jurang hasil sepakan penalti pemain tengah import, Levy Clement Madinda pada minit ke-58, namun layangan kad merah kepada Maxsius Musa yang melakukan terjahan keras terhadap Natxo Insa pada minit ke-59 merencatkan semangat tuan rumah untuk cuba bangkit semula dalam perlawanan itu.

JDT berjaya memanfaatkan kelebihan yang ada apabila Bergson sekali lagi meledak gol ketiga pelawat pada minit ke-68 selepas menolak masuk bola hantaran dari sebelah kanan oleh Arif Aiman sebelum seorang lagi pemain import, Leandro Sebastian Velazquez melengkapkan malam indah pasukannya menerusi jaringan keempat hasil sepakan penalti pada minit ke-87.

Kemenangan itu menyaksikan JDT kekal berada di puncak liga dengan mengutip 17 mata selepas tujuh perlawanan manakala Sabah FC pula berada di tangga kesembilan dengan lima mata.

Pasukan Kedah Darul Aman FC pula terus mengekori rapat JDT untuk kekal di tangga kedua dengan mengutip 16 mata apabila bangkit daripada ketinggalan menerusi kemenangan ke atas Selangor FC 2-1 di Stadium Majlis Bandaraya Petaling Jaya.

Pasukan tuan rumah yang menampilkan persembahan bertenaga pada separuh masa pertama berada di depan selepas hantaran pendek di dalam kotak penalti oleh pemain tengah, Ahmad Danial Ahmad Asri berjaya disempurnakan pemain import dari Switzerland, Oliver Buff yang mudah menolak masuk bola untuk gol pertama The Red Giants pada minit ke-32.

Asakan demi asakan oleh Kedah Darul Aman FC pada separuh masa kedua gagal menembusi gawang gol tuan rumah sehinggalah penyerang import, Kpah Sean Sherman tenang menyempurnakan sepakan penalti pada minit ke-79 selepas beliau dikasari oleh pemain pertahanan Selangor FC, Tim Heubach.

Gerakan cantik dari sebelah kanan oleh Azamuddin Mohd Akil membuka ruang kepada penyerang import Tchetche Kipre untuk melepaskan sepakan leret tepat ke pintu gol pada minit ke-84, seterusnya membantu skuad ‘Hijau Kuning’ melakar kemenangan keempat berturut-turut dalam liga.

Aksi di Stadium Hang Jebat, Melaka menyaksikan penyerang import Anselmo Da Silva muncul wira membantu Penang FC menewaskan tuan rumah, Melaka United FC, 2-1, untuk melonjak ke tangga ketiga liga dengan 14 mata.

Anselmo meletakkan Penang FC di depan pada minit ke-39 dan menggandakan jaringan pada minit ke-48 sebelum Stefan Nikolic memperoleh gol saguhati buat tuan rumah pada minit ke-68.

Jaringan penalti penyerang import, Jordan Mintah pada minit ke-75 menyelamatkan Terengganu FC daripada tewas di tangan Sri Pahang FC pada aksi di Stadium Darul Makmur, Kuantan, yang berkesudahan seri 1-1.

Terdahulu, rembatan padu dari luar kotak penalti oleh Mohamad Nor Azam Abdul Azih meletakkan tuan rumah di depan pada minit ke-17 dan keputusan malam ini menyaksikan Terengganu FC jatuh di tangga keempat dengan 12 mata manakala Sri Pahang FC mengutip lima mata untuk menghuni kedudukan ke-10 liga.

Sementara itu, aksi Liga Premier menyaksikan pasukan Kelantan United FC gagal memanfaatkan kelebihan bermain di laman sendiri selepas dikecewakan jiran tetangga, Kelantan FC, 0-2, di Stadium Sultan Muhammad Ke-IV, Kota Bharu.

Penyerang import Jack Raymond Hindle meletakkan Kelantan FC di hadapan menerusi sepakan penalti pada minit ke-15 sebelum Nurshamil Abd Ghani melengkapkan kemenangan berharga pasukannya menerusi jaringan pada masa kecederaan separuh masa kedua.

Terengganu FC II pula terus kempunan untuk mencatat kemenangan selepas merekodkan lima keputusan seri berturut-turut, kali ini dengan pasukan tuan rumah Perak FC II, 0-0, di Stadium Perak, Ipoh.


Senarai penuh Kabinet Kerajaan Perpaduan


Suku kedua 2022: Kelahiran hidup meningkat 0.2 peratus

PUTRAJAYA, 8 September – Jumlah kelahiran hidup pada suku kedua tahun 2022 meningkat 0.2 peratus iaitu daripada 110,657 kelahiran pada suku kedua 2021 kepada 110,858 kelahiran pada 2022, menurut stastistik demografik terkini Jabatan Satistik Malaysia (DOSM).

Menurut kenyataan itu Selangor mencatatkan kelahiran hidup paling ramai dengan 22,017 kelahiran atau 19.9 peratus, manakala Labuan mencatatkan kelahiran terendah dengan 413 kelahiran.

“Sejumlah 655 kematian berkaitan dengan COVID-19, yang menyumbang 1.4 peratus dari jumlah keseluruhan kematian pada suku kedua 2022,” menurut kenyataan itu.

Kenyataan DOSM itu menyebut populasi Malaysia dianggarkan seramai 32.7 juta pada suku kedua 2022 yang merupakan peningkatan 0.2 peratus, berbanding 32.6 juta pada suku kedua 2021.


Kenderaan terkandas akibat banjir, pemandu tidur dalam kereta

SHAH ALAM, 18 Dis – Puluhan pemandu terpaksa bermalam di dalam kenderaan masing-masing malam tadi apabila laluan untuk pulang ke rumah mereka di Setia Alam di sini serta Bukit Raja dan Meru di Klang ditenggelami air berikutan hujan lebat di Lembah Klang sejak pagi semalam.

Jalan-jalan utama di Setia Alam yang menghubungkan Meru dan Bandar Bukit Raja di Klang dinaiki air antara dua hingga tiga meter sejak lewat malam tadi menyebabkan ramai pengguna jalan raya yang pulang kerja lewat malam terperangkap dan tidak dapat pulang ke rumah hingga tengah hari ini.

Tinjauan Bernama di jalan utama menghubungkan Setia Alam dengan Meru mendapati puluhan kenderaan masih berhenti di tepi jalan kerana laluan yang dinaiki air itu hanya boleh dilalui kenderaan berat seperti bas dan lori.

Mohd Faizol Adzhar Mohd Mohtar, 34, berkata beliau terpaksa tidur di dalam kereta yang diletakkan di kawasan parkir kira-kira dua kilometer dari apartmennya di Bandar Bukit Raja sebelum berjalan kaki pulang pagi ini.

“Saya balik kerja dari Kuala Lumpur pukul 9.30 malam tadi dan saya berhenti makan kerana jalan sesak, tiba di Setia Alam kira-kira pukul 12 tengah malam saya dapati semua jalan menuju ke rumah saya dinaiki air.

“Keadaan waktu itu hujan lebat dan saya ambil keputusan untuk tidur di dalam kereta kerana tidak mahu ambil risiko meredah air banjir yang tinggi,” katanya kepada Bernama hari ini.

Kira-kira 10 pagi, Mohd Faizol Adzhar mengambil keputusan untuk berjalan kaki pulang ke rumahnya kerana air tidak menunjukkan tanda untuk surut berikutan hujan lebat masih turun.

“Saya habis kerja di restoran kira-kira 12.30 tengah malam dan ketika itu air sudah naik setinggi dua meter di luar restoran,” katanya.

Beliau yang tinggal di Sungai Kapar Indah, kira-kira 10 kilometer dari Setia Alam sejak kecil, berkata kejadian banjir kali ini adalah paling buruk pernah dialami sejak tinggal di daerah itu.

“Sekarang saya masih lagi di tempat kerja, tidak boleh pulang ke rumah, harap hujan akan berhenti dan air segera surut,” katanya.- BERNAMA


DUN Merlimau: Dr Muhamad Akmal tunai hasrat Makcik Rosnah pergi umrah

MERLIMAU 12 Julai – Biarpun sibuk dengan tugasan harian sebagai wakil rakyat, namun tidak menjadi halangan untuk Ahli Dewan Undangan Negeri (ADUN) Merlimau, Dr Muhamad Akmal Saleh membantu asnaf di DUNnya menunaikan ibadah Umrah.

Usaha ikhlasnya membantu makcik Rosnah yang merupakan ibu tunggal untuk menunaikan umrah di tanah suci bakal terlaksana setelah Makcik Rosnah mendapat panggilan untuk ke rumah Allah itu pada Sept ini.

“Makcik Rosnah adalah ibu tunggal yang tinggal berseorangan selepas kematian arwah suaminya beberapa tahun lalu dan bergantung harap hanya pada bantuan Socso yang tidak seberapa.

“Masa bawa Makcik Rosnah beli baju raya yang lepas, terdengar mak cik Rosnah beritahu yang sebelum suaminya meninggal mereka ada buat simpanan untuk ke tanah suci, tetapi apabila suaminya sakit simpanan itu digunakan dan akhirnya simpanan itu habis.

“Jadi sejak itu Makcik Rosnah tak pernah lepas berdoa setiap malam supaya Allah jemput beliau untuk menjadi tetamu Allah walaupun mak cik Rosnah beritahu yang dia tahu ikutkan duit dia memang tidak mampu, tapi beliau yakin Allah pasti akan jemput jadi tetamu-Nya satu hari nanti,” katanya.

Justeru itu Dr Akmal bernazar untuk membawa seorang lagi asnaf (Makcik Rosnah) bagi DUN Merlimau untuk menunaikan umrah menggunakan gajinya sebagai wakil rakyat.

“Jadi hari ini (Ahad lalu) adalah hari yang ditunggu, Allah gerakkan saya untuk bernazar pada umrah yang lepas yang saya nak bawa seorang lagi asnaf DUN Merlimau ke umrah menggunakan gaji wakil rakyat saya.

“Tidak semestinya orang yang mampu itu boleh menjadi tetamu Allah, tetapi Allah akan memampukan orang yang dipilih menjadi tetamunya…moga Allah berikan kesihatan yang baik kepada makcik Rosnah untuk menjadi tetamuNya,” katanya.


Restoran gantung, terowong pelancongan antara tarikan baharu Banda Hilir

BANDA HILIR 5 Mac – Menara Taming Sari (MTS) yang beroperasi selama 14 tahun akan dinaik taraf dengan pelbagai tarikan baharu bagi menarik lebih ramai lagi pelancong ke mercu pelancongan negeri itu.

Exco Pelancongan Negeri Datuk Muhammad Jailani Khamis berkata, pelbagai tarikan baharu akan dibangunkan di sekitar Banda Hilir termasuk dalam kawasan perkarangan MTS dalam menarik kehadiran lebih ramain pelancong dalam dan luar negeri.

Beliau berkata, antara perancangan yang sedang dirangka ialah pembinaan sebuah terowong pelancongan yang dilengkapi dengan pameran interaktif buat pengunjung yang datang.

Beliau berkata demikian pada sidang media pelancaran Program Pencarian Pengunjung Bertuah ke 8 Juta di Pekarangan Menara Taming Sari, di sini hari ini.


56 ADUN Johor angkat sumpah jawatan hari ini

ISKANDAR PUTERI, 21 April – Sebanyak 56 Ahli Dewan Undangan Negeri (ADUN) Johor mengangkat sumpah jawatan pada Mesyuarat Pertama bagi Penggal Persidangan Pertama Dewan Negeri Johor Yang Ke-15 di Bangunan Sultan Ismail, Kota Iskandar, di sini hari ini.

Majlis angkat sumpah di hadapan Speaker Dewan Undangan Negeri (DUN) yang baharu dilantik Datuk Dr Mohd Puad Zarkashi didahului oleh Menteri Besar Johor Datuk Onn Hafiz Ghazi (BN-Machap) diikuti dengan 10 Ahli Majlis Mesyuarat Kerajaan Negeri (EXCO).

Terdahulu, Onn Hafiz mengemukakan nama Mohd Puad, 64, sebagai Speaker DUN Johor sebelum disokong Datuk Zahari Sarip (BN-Buloh Kasap) yang juga Pengerusi Jawatankuasa Pertanian, Industri Asas Tani dan Kemajuan Luar Bandar negeri.

Majlis angkat sumpah diteruskan dengan bekas Menteri Besar Johor Datuk Hasni Mohammad (BN-Benut); diikuti bekas Pengerusi Jawatankuasa Pertanian, Industri Asas Tani dan Kemajuan Luar Bandar negeri Datuk Samsolbari Jamali (BN-Semarang); bekas Pengerusi Jawatankuasa Kesihatan dan Alam Sekitar R. Vidyananthan (BN-Kahang) sebelum disusuli ADUN lain.

Sejurus selepas mengangkat sumpah selesai, Samsolbari, 60, yang juga Setiausaha Badan Perhubungan UMNO Johor, dilantik sebagai Timbalan Speaker DUN Johor selepas nama beliau dicadang Onn Hafiz dan disokong Zahari.

Samsolbari menjadi ADUN Semarang buat penggal kelima selepas memenangi kerusi berkenaan pada Pilihan Raya Negeri (PRN) Johor pada 12 Mac lepas dengan 5,846 undi majoriti mengalahkan calon Perikatan Nasional (PN) Shazani A Hamid, calon PKR Haryati Abu Nasir dan calon Pejuang Adzlan Raju.

Pada PRN Johor, Barisan Nasional (BN) meraih mandat besar selepas memenangi 40 kerusi daripada 56 kerusi DUN yang dipertandingkan dengan UMNO merangkul kejayaan di 33 kawasan, MCA empat manakala MIC tiga.


Tabung Haji beri jaminan tiada ‘kabel’, potong giliran

KOTA BHARU, 7 Mei – Tabung Haji (TH) memberi jaminan tidak wujud isu menggunakan ‘kabel’ (kuota orang kenamaan) atau memotong giliran untuk mempercepatkan giliran menunaikan haji.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata tindakan tidak baik itu juga seakan menidakkan hak orang yang telah disenaraikan untuk menunaikan haji.

“Tak elok kalau kita nak pergi haji sehingga terpaksa memotong nama orang yang sudah naik (disenaraikan). Apapun kita doa kalau dah sampai giliran akan pergi.

“Mengenai senarai menunggu, ia mempunyai kriteria tertentu yang menjadi keutamaan TH. Kalau tiada kuota tambahan ataupun semua yang disenaraikan itu tiada masalah dan layak untuk menunaikan haji, jadi tiada kejayaan kepada senarai menunggu,” katanya.

Beliau berkata demikian kepada pemberita ketika ditemui pada Majlis Rumah Terbuka Aidilfitri PAS Parlimen Pengkalan Chepa di Kompleks Purnama, Pengkalan Chepa di sini hari ini yang turut dihadiri Timbalan Menteri Besar Kelantan Datuk Mohd Amar Nik Abdullah.

Ahmad Marzuk yang juga ahli Parlimen Pengkalan Chepa turut menasihatkan bakal jemaah haji dan juga umrah supaya mematuhi arahan dan prosedur operasi standard (SOP) semasa kerajaan Arab Saudi.

“Jemaah diminta patuh kepada SOP yang telah ditetapkan kerana ia melibatkan keperluan untuk mereka berdisplin agar perjalanan menjadi lancar dan teratur.

“Malah, untuk menyediakan satu-satu SOP ia telah difikirkan dan dikaji secara teliti. Jadi sebarang pelanggaran kepada SOP akan menjejaskan dari sudut kelicinan perjalanan kepada urusan haji,” katanya.

Sementara itu, mengulas mengenai penjualan produk berunsurkan penawar dan sunnah yang semakin berleluasa di pasaran, Ahmad Marzuk berkata peniaga dinasihatkan agar tidak mempromosikan produk dengan meletakkan tarikan termasuk unsur keagamaan yang boleh mencetuskan kekeliruan.

“Pengusaha kepada produk ini perlu benar-benar memahami apa yang dimaksudnya dengan sunnah adakah sama ada ia benar-benar seperti yang dimaksudkan atau sebaliknya. Pastikan produk yang hendak dijual bertepatan dengan tajuk yang dipromosikan.

“Sebagai contoh, ada produk bihun menggunakan lambang masjid namun ia tidak mempunyai sijil halal. Perkara-perkara sebegini boleh mengelirukan pengguna terumanya mereka beragama Islam,” katanya.

Beliau berkata daripada sudut kepenggunaan, orang ramai boleh merujuk kepada Kementerian Perdagangan Dalam Negeri dan Hal Ehwal Pengguna (KPDNHEP) dan membuat laporan sekiranya ada sebarang peraturan yang disifatkan berunsur penipuan.

“Pegawai KPDHNHEP ada di setiap kawasan Parlimen yang ditugaskan untuk menerima aduan berkaitan dengan kesalahan dari segi kepenggunaan. Jabatan Kemajuan Islam Malaysia (JAKIM) menyerahkan kepada KPDNHEP untuk hal sebegini termasuk membuat pemantauan,” katanya. -BERNAMA


Mahkamah perintah tiga beradik dalam jagaan JKM diserahkan segera kepada ibu

KUALA LUMPUR, 21 Feb – Mahkamah Tinggi di sini hari ini memerintahkan tiga adik-beradik yang dalam jagaan Jabatan Kebajikan Masyarakat diserahkan dengan segera kepada ibu mereka, Loh Siew Hong, selepas membenarkan permohonan habeas corpus difailkan ibu tunggal itu.

Hakim Datuk Collin Lawrence Sequerah berkata menurut perintah Mahkamah Tinggi bertarikh 31 Mac 2021, pemohon telah diberikan hak penjagaan dan kawalan tunggal ke atas ketiga-tiga anaknya.

“Perintah mahkamah masih kekal dan masih sah. Perintah mahkamah tidak boleh dilayan dengan sewenang-wenangnya dalam berhadapan penghinaan mahkamah. Oleh sebab perintah mahkamah masih kekal, saya membenarkan permohonan writ habeas corpus,” kata hakim itu.

Dalam notis usulnya yang difailkan melalui Tetuan SS Thind pada 13 Feb, Loh menamakan Nazirah Nanthakumari Abdullah sebagai responden pertama dan pihak yang tidak dinamakan yang beliau dakwa menjaga tiga anaknya sebagai responden kedua.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden, dan dikembalikan kepadanya.

Beliau memfailkan permohonan habeas corpus atas alasan walaupun Mahkamah Tinggi telah memberikan hak penjagaan dan kawalan tunggal ketiga-tiga anaknya itu kepadanya, beliau tidak dapat bertemu mereka kerana bekas suaminya M. Nagahswaran telah menyembunyikan mereka.

Loh mendakwa mendapat tahu anak-anaknya berada dalam kawalan responden pertama (Nazirah dipercayai pendakwah) di Yayasan Hidayah Centre di Bayan Lepas, Pulau Pinang, namun dia (Nazirah) tidak membenarkannya pemohon bertemu dan menjemput anak-anaknya.

“Tindakan responden menjaga kanak-kanak tanpa kebenaran pemohon merupakan penahanan yang menyalahi undang-undang atau penahanan yang tidak wajar dalam penjagaan peribadi dan ini memerlukan campur tangan mahkamah kerana pemohon tidak mengetahui lokasi khusus anak-anaknya.

“Pemohon mempunyai sebab untuk mempercayai bahawa terdapat niat dan usaha responden untuk mengislamkan anak-anaknya dan membawa mereka di luar bidang kuasa mahkamah ini,” katanya.

Terdahulu, peguam A. Srimurugan yang mewakili Loh, berhujah tiga beradik itu sepatutnya dikembalikan kepada ibu kandung mereka kerana ibunya telah mendapat hak penjagaan, perlindungan dan kawalan ke atas anak-anaknya dan tindakan responden mengawal mereka dianggap sangat tidak menghormati perintah yang dikeluarkan oleh Mahkamah Tinggi.

“Persoalan yang dibangkitkan hari ini tidak melibatkan isu agama atau konflik yang melibatkan undang-undang Syariah, sebaliknya ia berkaitan dengan pematuhan perintah mahkamah sebelum ini,” katanya sambil menambah bekas suami Loh ditahan di sebuah penjara di Kelantan.

“Anak guam saya (Nazirah) tidak sepatutnya dinamakan sebagai pihak dalam permohonan habeas corpus itu kerana ketiga-tiga adik-beradik itu kini tidak berada di bawah jagaannya,” katanya.


Kerajaan perlu setengah trilion ringgit jika laksana PKP penuh – PM

KUALA LUMPUR 23 Mei – Perdana Menteri mendedahkan kerajaan perlu membelanjakan sekurang-kurangnya setengah trilion ringgit sekiranya melaksanakan Perintah Kawalan Pergerakan (PKP) penuh seperti yang dilakukan pada PKP 1.0 Mac tahun lalu.

Beliau berkata, pada ketika itu (PKP 1.0), pihaknya terpaksa membelanjakan sekitar RM340 bilion untuk membangunkan semula ekonomi dengan memperkenalkan enam pakej rangsangan untuk membantu rakyat.

Namun ujar beliau, jika ia dilaksanakan sekali lagi, jumlah perbelanjaan itu tidak akan sama seperti PKP 1.0 lalu yang mana mengikut keadaan kewangan semasa negara ia sukar untuk ditampung.

“Kalau perlu buat sekali lagi (PKP penuh), RM340 bilion seperti yang kita belanjakan dahulu tidak cukup, Mungkin saya kena sediakan RM setengah trilion. Kita ada duit lagi ke untuk sediakan setengah trilion?

“Jadi, kita sudah belajar yang mana kita kena imbangkan ‘live’ dan ‘livelihood’. Jadi sebab itulah kita buat keputusan berdasarkan situasi keadaan. Inilah yang rakyat perlu faham,” katanya.

Beliau berkata demikian dalam Bicara Khas Eksklusif bersama Perdana Menteri yang dipancarkan secara langsung menerusi RTM dan Bernama TV, sebentar tadi.

Muhyiddin bagaimanapun mengakui pelaksanaan PKP penuh seperti yang dilaksanakan awal dahulu merupakan cara terbaik untuk mengawal situasi semasa COVID-19 yang kian memuncak kini.

“Secara peribadi memang PKP 1.0 adalah yang terbaik. Maknanya kita tutup kilang dan semuanya. Kita duduk di rumah sahaja dan itu terjamin selamat serta memudahkan kerajaan dan KKM mengawal situasi.

“Ia bukan kerugian dari segi wang ringgit tetapi lebih kepada rakyat hilang pekerjaan. Kesannya terlalu besar kepada rakyat walaupun saya merasakan PKP 1.0 itu adalah yang terbaik,” katanya lagi.


Haji: Penerbangan pertama pada 31 Mei

BUKIT GANTANG, 5 Mei – Penerbangan pertama jemaah haji Malaysia ke Mekah dijadualkan pada 31 Mei ini, kata Menteri di Jabatan Perdana Menteri (Hal Ehwal Agama) Senator Datuk Idris Ahmad.

Beliau berkata segala persiapan bagi urusan tersebut berjalan lancar dan pihaknya sedang menunggu jemaah menjawab surat tawaran yang dihantar Lembaga Tabung Haji (TH) pada 24 April lepas.

“Jemaah yang menerima tawaran itu hendaklah membuat persiapan seperti menyediakan pasport antarabangsa, lengkap vaksin dan mempunyai kesihatan yang baik,” katanya dalam sidang media pada Rumah Terbuka Sempena Hari Raya Aidilfitri 2022 di Kampung Sungai Petai hari ini.

Idris berkata jumlah jemaah yang akan menyertai penerbangan pertama dan terakhir sedang dibuat penjadualan semula oleh TH dan beliau menyerahkan perkara itu kepada kebijaksanaan agensi tersebut untuk menguruskannya.

“Pihak TH sedang menunggu mungkin ada jemaah yang menolak tawaran dan TH akan memberikan keutamaan kepada jemaah yang lain,” katanya dan menambah pengurusan haji tahun ini agak mencabar namun yakin TH mempunyai pengalaman dan keupayaan untuk mengendalikannya.

Mengenai rayuan kuota haji, Idris berkata beliau akan membawa surat rayuan daripada Perdana Menteri Datuk Seri Ismail Sabri Yaakob untuk diserahkan kepada Raja Salman Abdulaziz dalam masa terdekat.

Selain itu, Idris berkata pihaknya menyerahkan kepada pihak berkuasa agama untuk membuat siasatan mengenai kes tokoh agama didakwa berjoget di kelab malam.

“Saya tidak berani komen kerana benda itu tak pasti. Biar pihak berkuasa siasat,” katanya ketika diminta pemberita mengulas klip video yang kononnya memaparkan seorang tokoh agama dan penasihat sultan sedang berhibur di sebuah kelab malam. – BERNAMA


Ibu bapa boleh tidak hantar anak ke sekolah jika bimbangkan ancaman COVID-19

KUALA LUMPUR, 12 Sept – Ibu bapa atau penjaga diberi pilihan untuk tidak menghantar anak ke sekolah meskipun sesi bersemuka sekolah bermula pada 3 Oktober ini.

Menteri Kanan Pendidikan, Datuk Radzi Jidin, berkata ketidakhadiran pelajar tidak akan dianggap sebagai satu kesalahan disiplin tetapi ibu bapa perlu menulis surat kepada sekolah mengenai perkara itu.


COVID: Varian Omicron Sublineage BA.5 dijangka akibatkan peningkatan kes – Khairy

KUALA LUMPUR, 8 Julai – Kes varian Omicron sublineage BA.5 sudah berada di Malaysia dan berkemungkinan merebak luas, sekali gus mengakibatkan peningkatan kes COVID-19, menurut Menteri Kesihatan Khairy Jamaluddin.

Beliau berkata sehingga 30 Jun lepas, 13 kes sublineage Omicron dipantau rapi, iaitu enam kes BA.2.12.1; lima kes BA.5; serta dua kes BA.5.2, dan semua kes ini didapati positif antara bulan Mei dan Jun lepas.

“Tiada kes sublineage Omicron BA.4 yang direkodkan setakat ini. Kalau lihat dari segi epidemiologi di negara-negara lain, BA.5 adalah sublineage utama yang memberi kesan kepada peningkatan kes di peringkat global dan kita menjangkakan BA.5 akan terus meningkatkan lagi jumlah kes harian di Malaysia.

“Omicron BA.5 adalah versi virus COVID-19 yang paling mudah merebak setakat ini (berbanding varian Omicron sebelumnya iaitu BA.1 dan BA.2) tetapi ia juga mempunyai ciri untuk menjangkiti mereka yang sudah dijangkiti dengan Omicron BA.1 dan BA.2,” katanya dalam sidang media di sini hari ini.

Khairy bagaimanapun berkata maklumat dari Israel dan Amerika Syarikat menunjukkan individu yang telah melengkapkan vaksinasi dos primer dan menerima dua dos penggalak, terutamanya dalam kumpulan umur 60 dan ke atas, mempunyai kadar kematian yang lebih rendah berbanding mereka yang hanya mempunyai satu dos penggalak.

Mengenai jangkaan tempoh puncak Omicron BA.5, beliau berkata KKM menjangkakan kes akan meningkat dalam tempoh satu atau dua bulan atau maksimum tiga bulan berdasarkan pengalaman menghadapi gelombang varian Omicron sebelum ini.

Ditanya mengenai keterukan varian Omicron sublineage BA.5 dan BA.4 berbanding BA.1 dan BA.2, Khairy berkata buat masa ini, KKM tidak melihat sebarang perubahan keterukan kes bagi sublineage BA.5 dan BA.4.

“Saya dimaklumkan oleh pakar penyakit berjangkit, kemungkinan besar keterukan kes BA.5 ini tidak lebih teruk daripada gelombang Omicron yang asal. Kita jangka keterukannya lebih kurang sama dengan varian Omicron yang awal,” katanya.

Beliau berkata jumlah harian baharu yang dilaporkan bagi lima hari pertama Minggu Epid ke-27 (3 hingga 7 Julai) mencatatkan peningkatan sebanyak 31 peratus iaitu 11,394 kes kepada 14,967 kes berbanding jumlah kes yang dilaporkan untuk tempoh yang sama pada Minggu Epid ke-26 (26 Jun hingga 30 Jun) lepas. -BERNAMA


SPM 2021 sesi kedua dilaksana 5 April-19 Mei

KUALA LUMPUR, 26 Mac – Sesi kedua peperiksaan Sijil Pelajaran Malaysia (SPM) 2021 akan dilaksanakan bermula 5 April hingga 19 Mei.

Peperiksaan sesi kedua itu merangkumi Ujian Bertutur dan Ujian Mendengar (bahasa Melayu dan bahasa Inggeris), Ujian Amali Sains dan Ujian Bertulis.

Kementerian Pendidikan dalam kenyataan hari ini memaklumkan peperiksaan SPM 2021 sesi kedua itu dilaksanakan bagi calon yang tidak dapat menduduki ujian-ujian berkenaan yang dijalankan pada 8 Feb hingga 29 Mac.

“Calon-calon terlibat adalah yang disahkan positif COVID-19, perlu menjalani tempoh kuarantin seperti yang diarah oleh Kementerian Kesihatan, calon yang terkesan akibat banjir atau kes-kes khas yang mendapat kelulusan Pengarah Peperiksaan.

“Lembaga Peperiksaan ingin mengingatkan semua calon yang terlibat dengan peperiksaan SPM tahun 2021 sesi kedua untuk menyemak, mengesahkan dan mencetak Pernyataan Pendaftaran Peperiksaan yang mengandungi maklumat pusat peperiksaan yang ditetapkan, tarikh, masa, kod dan kertas peperiksaan mulai 1 April 2022,” menurut kenyataan itu.

Kenyataan itu memaklumkan semua maklumat berkenaan boleh diakses melalui pautan https://elp.moe.gov.my atau melalui aplikasi mobile e-Lembaga Peperiksaan yang boleh dimuat turun melalui Google Play Store.

Jadual waktu peperiksaan SPM 2021 sesi kedua serta arahan yang perlu dipatuhi semasa peperiksaan berlangsung juga boleh dimuat turun dari portal rasmi Lembaga Peperiksaan di http://lp.moe.gov.my mulai 1 April ini.


Trafik lebuh raya utama negara dijangka sesak mulai tengah hari

KUALA LUMPUR, 24 Januari – Aliran trafik di beberapa lebuh raya utama negara dijangka akan meningkat dan sesak mulai tengah hari ini ekoran orang ramai yang akan membuat perjalanan pulang selepas cuti sambutan perayaan Tahun Baharu Cina berakhir hari ini.

Menurut jurucakap Lembaga Lebuhraya Malaysia (LLM), di Lebuhraya Utara Selatan (PLUS) kesesakan dijangka dari Gopeng ke Tapah, Sungkai ke Slim River serta Pedas Linggi ke Port Dickson.

“Justeru, orang ramai dinasihatkan untuk merancang perjalanan mereka dan pastikan baki kad Touch ‘n Go mencukupi bagi mengelakkan kesesakan ketika membuat pembayaran di plaza tol,” katanya ketika dihubungi Bernama hari ini.

Sementara itu, LLM memaklumkan berlaku kesesakan sepanjang empat kilometer di KM263.4 PLUS arah selatan dari Kuala Kangsar ke Ipoh Utara susulan sebuah kereta rosak yang menyebabkan lorong kanan terhalang.

Menteri Kerja Raya Datuk Seri Alexander Nanta Linggi baru-baru ini dilaporkan berkata sebanyak 3.8 juta kenderaan dijangka menggunakan lebuh raya di seluruh negara sepanjang cuti Tahun Baharu Cina kali ini.


Parlimen: cadangan pinda elak lompat parti, isu audio curi tumpuan minggu kedua

KUALA LUMPUR, 24 Julai – Selesai minggu pertama yang ‘panas’, Ahli-ahli Parlimen nampaknya lebih fokus pada minggu kedua persidangan Dewan Rakyat dengan tumpuan lebih diberikan kepada perbincangan isu rakyat walaupun tetap berlaku perdebatan hangat dalam sesi perbahasan.

Antara topik tercetusnya perang mulut ialah selepas Timbalan Speaker Dewan Rakyat, Datuk Seri Azalina Othman Said melarang Ahli Parlimen Bukit Gelugor Ramkarpal Singh untuk memainkan audio di dalam Dewan yang dikatakannya pernah berlaku beberapa tahun lepas.

Perbahasan usul menjunjung kasih titah Yang di-Pertuan Agong yang diteruskan Isnin lepas sehingga semalam mencatat seramai 78 Ahli Parlimen daripada blok penyokong kerajaan, pembangkang dan Bebas selesai berbahas.

Cadangan Ahli Parlimen Padang Rengas daripada Barisan Nasional, Datuk Seri Mohamed Nazri Abdul Aziz agar sistem pilihan raya baharu dipinda dengan pemilihan dibuat berdasarkan parti, bukannya calon bagi menangani masalah lompat parti dan boleh membanteras rasuah turut menarik perhatian.

Turut disentuh pada sidang minggu ini ialah isu pelantikan dan gaji pengerusi syarikat berkaitan kerajaan (GLC), kemungkinan pembatalan penjualan aset syarikat TH Plantations Bhd (THP), serta isu Lesen Pengeluaran Filem serta Surat Perakuan Penggambaran yang wajib dimohon bagi sebarang penerbitan filem termasuk di media sosial.

Perkembangan projek Sistem Transit Rapid (RTS) menghubungkan Johor Bahru dan Singapura yang dijadual bermula Januari 2021 dan dijangka beroperasi akhir 2026 juga dimaklumkan dalam Dewan Rakyat.

Projek kereta nasional ketiga turut disentuh Ahli Parlimen dengan kerajaan memberi jaminan syarikat bumiputera yang diberi tanggungjawab untuk membangunkan dan bekerjasama dengan Institut Automotif, Robotik dan IoT Malaysia untuk meneruskan usaha itu.

Isu pandemik COVID-19 juga tidak ketinggalan dibangkitkan dengan harga siling pelitup separuh muka pula akan diturunkan kepada RM1.20 seunit daripada RM1.50 bermula 15 Ogos ini.

Selain itu, kerajaan turut menjelaskan mengenai cadangan penggubalan RUU Pelaksanaan Langkah Sementara Bagi Mengurangkan Kesan COVID-19 yang antara lain akan mewujudkan peluang bagi proses pemulihan kalangan individu serta syarikat yang terkesan.

Persidangan kali ini turut menyaksikan isu membabitkan tuntutan hak Sabah dan Sarawak seperti yang termaktub dalam Perjanjian Malaysia 1963 (MA63) dibangkitkan Ahli Parlimen kedua-dua negeri itu, selain isu tuntutan agar Malaysia Timur diberikan satu pertiga daripada 222 jumlah kerusi Parlimen.


Hampir 69 peratus populasi dewasa Malaysia lengkap vaksinasi setakat semalam – JKJAV

KUALA LUMPUR 7 Sept – Sebanyak 68.8 peratus atau 16,107,712 individu daripada populasi dewasa di negara ini telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik di laman Twitter rasminya hari ini, memaklumkan 313,751 dos vaksin COVID-19 melibatkan 132,640 dos pertama dan 181,111 dos lengkap diberikan semalam, menerusi Program Imunisasi COVID-19 Kebangsaan (PICK).

“Sebanyak 20,677,827 individu atau 88.3 peratus populasi dewasa Malaysia sudah menerima sekurang-kurangnya satu dos vaksin COVID-19 setakat Isnin,” demikian menurut JKJAV.


Kes bunuh CEO Cradle Fund: Nasib Samirah & 2 remaja diketahui esok

SHAH ALAM, 20 Jun – Nasib Samirah Muzaffar dan dua remaja akan diketahui esok sama ada mereka akan dipanggil membela diri atau dibebaskan daripada pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Samirah, 47, dan dua remaja maka mereka akan dipanggil untuk membela diri, namun jika keputusan adalah sebaliknya, ketiga-tiga tertuduh itu akan dilepas dan dibebaskan.

Pada 22 April lepas, Hakim Ab Karim menetapkan 30 Mei sebagai tarikh untuk menyampaikan keputusannya selepas mendengar hujah kedua-dua pihak, walau bagaimanapun, tarikh itu ditunda kepada 21 Jun (esok).

Pasukan pendakwaan dianggotai Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Abu Bakar manakala pasukan pembelaan terdiri daripada peguam Tan Sri Muhammad Shafee Abdullah serta Rahmat Hazlan.

Pada 14 Feb lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; serta pengawal keselamatan kediaman si mati Raju Kumar Pandit.

Samirah serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara 11.30 malam, 13 Jun 2018 dan 4 pagi 14 Jun 2018.


33,700 individu lepasi sempadan Malaysia-Singapura setakat 5 petang semalam

SINGAPURA, 2 April – Seramai 33,700 pengembara dibenarkan melepasi pusat pemeriksaan Woodlands dan Tuas setakat 5 petang Jumaat (1 April), hari pertama pembukaan semula sempadan darat Singapura-Malaysia, lapor CNA pada Sabtu.

Memetik Penguatkuasa Imigresen & Pusat Pemeriksaan (ICA) Singapura, seramai 6,100 individu memasuki Singapura manakala 27,600 pengembara dari negara itu merentasi sempadan ke Malaysia melalui jalan darat setakat 5 petang.

Pada 24 Mac, kedua-dua negara mengumumkan persetujuan membuka semula sempadan darat bagi pengembara yang lengkap vaksin mulai 1 April tanpa perlu mengambil ujian saringan pra-berlepas dan ketibaan COVID-19 atau menjalani kuarantin.


Kurang bilik darjah punca sekolah ‘padat’ – EXCO

EXCO Pendidikan Negeri Datuk Rais Yasin berkata, perkara itu berlaku disebabkan berlakunya peningkatan murid Tahun 1 yang baru sahaja memulakan sesi persekolahan tahun ini.

Beliau berkata, hal itu dianggap cukup membimbangkan memandangkan kes jangkitan COVID-19 masih tinggi dalam negara yang mana ia dikhuatiri akan menyukarkan murid mengamalkan prosedur operasi standard (SOP) seperti penjarakan fizikal.

“Itu baru data di Sekolah Kebangsaan (SK) Paya Rumput, saya yakin dan percaya ada dalam kalangan 238 buah sekolah rendah dan 77 sekolah menengah seluruh Melaka juga ada menghadapi masalah yang sama (kepadatan murid).

“Kementerian Pendidikan Malaysia (KPM) juga telah dimaklumkan masalah ini, malah saya dalam usaha bertemu dengan Menteri Kanan Pendidikan, Datuk Dr Radzi Jidin bagi menyuarakan kebimbangkan ini,” katanya.

Rais yang EXCO Teknologi Negeri berkata, beliau masih menunggu laporan lengkap daripada Jabatan Pendidikan Negeri (JPN) Melaka mengenai bilangan sekolah yang menghadapi masalah sama.

“Saya dah minta pihak JPN dan guru-guru sekolah terlibat menyiapkan laporan dan insya-Allah mungkin dalam minggu ini boleh siap sebelum saya bentangkan isu ini kepada menteri.


Polis minta mangsa penipuan tempahan rumah inap buat laporan

KUALA TERENGGANU, 8 Jun – Polis sedang menyiasat kes penipuan tempahan rumah inap seperti yang dilaporkan berlaku di negeri ini baru-baru ini.

Ketua Jabatan Siasatan Jenayah Komersial Terengganu Supt M.Zambri Mahmud berkata pihaknya setakat ini menerima laporan daripada seorang mangsa yang baru-baru ini telah menerima pesanan ringkas daripada satu nombor telefon yang mengaku sebagai pemilik rumah inap di Jalan Pasir Panjang, di sini.

“Pada hari yang sama mangsa telah membuat pembayaran secara dalam talian ke dalam satu akaun berjumlah RM221.50. Mangsa telah pergi ke ‘homestay’ (rumah inap) berkenaan dan mendapati ia tidak wujud.

Dilaporkan semalam, hasrat beberapa pelancong untuk bercuti ke negeri ini terbantut selepas mendapati lokasi rumah inap yang ditempah mereka sebenarnya tidak wujud.

Mangsa dilaporkan cuba menghubungi ‘pemilik’ rumah inap itu namun gagal dan penduduk yang tinggal berdekatan lokasi berkenaan memaklumkan bahawa rumah inap tersebut tidak wujud.- BERNAMA


Banjir: Kerugian seluruh negara cecah RM6.1 bilion – Jabatan Perangkaan

Ketua Pengarah DOSM Datuk Seri Dr Mohd Uzir Mahidin berkata berdasarkan Laporan Khas Impak Banjir di Malaysia 2021 yang dikeluarkan hari ini, aset awam dan infrastruktur mengalami kerugian tertinggi iaitu sebanyak (RM2.0 bilion), diikuti tempat kediaman (RM1.6 bilion) dan kenderaan (RM1.0 bilion).

Laporan berkenaan yang membentangkan impak banjir, kajian kes di sekitar Lembah Klang dan statistik ekonomi sosial di peringkat daerah berkenaan diperoleh berdasarkan survei khas untuk menilai impak banjir yang dijalankan pada 30 Dis lepas sehingga semalam (27 Jan).

DOSM menggunakan kaedah banci secara bersemuka di kawasan terlibat yang menggunakan soal selidik, kaedah pemerhatian dan panggilan telefon selain menggunakan data pentadbiran yang diperoleh daripada pelbagai agensi sebagai kaedah pengumpulan data untuk survei itu.

“Daerah catat kerugian tertinggi di Selangor bagi kategori kediaman adalah Petaling (RM258 juta), diikuti Hulu Langat RM253.6 juta dan Klang (RM252.8 juta),” katanya.

Bagi kenderaan, tiga negeri mencatatkan kerugian tertinggi adalah Selangor iaitu sebanyak RM855 juta, Pahang (RM78.2 juta) dan Negeri Sembilan (RM18.3 juta), kata beliau.

“Daerah yang mencatatkan kerugian tertinggi bagi kerosakan kenderaan di negeri Selangor adalah Petaling iaitu RM328.3 juta, diikuti Klang  (RM276.9 juta) dan Hulu Langat (RM155.5 juta),” katanya.

Mohd Uzir berkata bagi sektor pembuatan, Selangor merekodkan kerugian sejumlah RM884.5 juta, diikuti Pahang RM5.6 juta dan Negeri Sembilan RM1.2 juta.

“Selangor turut mencatatkan kerugian premis perniagaan berjumlah RM396.4 juta. Pahang merupakan negeri kedua tertinggi dengan kerugian RM83.8 juta dan seterusnya Johor (RM13.8 juta),” katanya.

Beliau berkata kajian-kajian lain yang telah dilaksanakan oleh DOSM di negeri terkesan banjir turut dimuatkan di dalam laporan itu bertujuan membantu pengguna memahami situasi banjir yang melanda negara. – BERNAMA


Tukang cat dan pelajar perempuan rugi RM47,324 dengan iklan kerja

KANGAR, 13 Mei – Seorang lelaki dan seorang pelajar perempuan mengalami kerugian berjumlah RM47,324 dalam dua kejadian berasingan setelah mereka terpedaya dengan tawaran kerja palsu dalam talian yang menjanjikan pendapatan serta pulangan lumayan, baru-baru ini.

Ketua Jabatan Siasatan Jenayah Komersial Kontinjen Perlis Supt Wan Aeidil Wan Abdullah berkata mangsa pertama ialah seorang tukang cat berusia 23 tahun dari Arau yang mengalami kerugian RM39,196, manakala pelajar perempuan berusia 19 tahun itu pula mengalami kerugian RM8,128.

Beliau berkata kedua-dua mereka ditipu selepas tertarik dengan tawaran kerja yang diiklankan di laman sosial Facebook, apabila diminta membuat pindahan wang ke beberapa akaun, kononnya termasuk bagi bayaran untuk membuat pembelian beberapa barangan untuk tujuan mendapat komisen.

Wan Aeidil berkata berkata sejak Januari hingga April tahun ini, mangsa penipuan tawaran kerja di Perlis telah melibatkan kerugian berjumlah RM182,829 dan modus operandi yang sering digunakan suspek adalah mengiklankan tawaran kerja menerusi aplikasi Whatsapp, Instagram dan Facebook.

“Mangsa yang terpedaya akan menekan pantuan menggunakan logo platform e-dagang dan mendapat arahan membuat pembelian, namun bayaran pula biasanya dibuat menerusi akuan individu yang diberikan oleh suspek dan bukanya menerusi e-dagang,” katanya.

Beliau berkata mangsa biasanya dijanjikan bayaran komisen dan pulangan bayaran ke atas pembelian yang dibuat, namun setelah pembelian dibuat, biasanya mangsa tidak menerima apa-apa bayaran yang telah dijanjikan sebelum ini.- BERNAMA


Jangan bawa usul tidak berkenaan, susun tindakan kekang COVID-19 – Sultan Johor

ISKANDAR PUTERI 12 Ogos – Sultan Johor Sultan Ibrahim Almarhum Sultan Iskandar mengingatkan Ahli Dewan Undangan Negeri (ADUN) agar tidak membawa usul tidak berkenaan, sebaliknya menggunakan sidang kali ini untuk berbincang dan menyusun pelan tindakan membantu rakyat yang terkesan susulan pandemik COVID-19.

Baginda bertitah ini bukan masanya untuk berbalah, tetapi masa untuk kesemua 56 ahli Dewan mementingkan nasib rakyat kini yang dalam kesusahan sehingga ada yang kelaparan hilang pekerjaan dan bertarung nyawa akibat wabak berkenaan.

“Awak semua jangan pentingkan diri sendiri. Ini bukan masanya untuk berbalah tetapi ini adalah masa untuk bersatu dan bekerjasama. Jangan tanya kepada orang lain, apa yang telah dibuat untuk bantu rakyat tetapi lihatlah, cermin muka sendiri.

“Ingin juga saya ingatkan bahawa Dewan Negeri ini adalah tempat untuk berbincang dan membuat ketetapan bagi kepentingan rakyat dan negeri Johor. Jangan cemarkan Dewan saya ini dengan perangai yang buruk.

“Ini adalah Dewan yang mulia, bukan Dewan sangkar beruk. Ingat pesanan saya tuan speaker. Jalankan keja baik-baik,” titah baginda ketika perasmian persidangan keempat Dewan Undangan Negeri Johor di Bangunan Sultan Ismail, di sini hari ini.

Sultan Ibrahim turut mengingatkan bahawa baginda tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan Johor.

“Jika berlaku keadaan yang menjatuhkan kerajaan saya sekarang, maka saya tidak teragak-agak untuk membubarkan Dewan Negeri Johor. Saya rasa tidak perlu ada wakil rakyat jika masing-masing hanya fikirkan tentang kedudukan sendiri, bukannya kepentingaan rakyat,” titah baginda.


STR fasa satu dikreditkan kepada 8.7 juta golongan B40 mulai esok – PM

KUALA LUMPUR, 16 Januari – Perdana Menteri Datuk Seri Anwar Ibrahim hari ini mengumumkan pembayaran Sumbangan Tunai Rahmah (STR) fasa satu kepada 8.7 juta golongan B40 bernilai RM1.67 bilion yang akan dikreditkan ke dalam akaun bank penerima berdaftar secara berperingkat mulai esok.

Beliau berkata STR fasa satu itu diawalkan ke Januari berbanding perancangan awal pada Mac ini bagi meringankan beban sara hidup rakyat.

Pembayaran STR itu dibuat mengikut kategori penerima dengan empat juta Isi Rumah masing-masing menerima RM300 manakala 1.2 juta warga emas yang tiada pasangan dan 3.5 juta penerima bujang masing-masing menerima RM100.

“Penerima STR di pedalaman termasuk Sabah dan Sarawak yang mempunyai atau tiada akaun bank turut menerima pembayaran ini pada tarikh yang sama,” kata Perdana Menteri menerusi satu kenyataan hari ini.

Anwar yang juga Menteri Kewangan berkata bagi penerima yang tidak mempunyai akaun bank juga boleh membuat penunaian di Cawangan Bank Simpanan Nasional (BSN) mulai tarikh sama.

Semakan status pembayaran akan dibuka mulai esok (Selasa) dan maklumat lanjut berkaitan pembayaran ini boleh dirujuk Soalan Lazim (FAQ) di Portal Rasmi STR melalui pautan https://bantuantunai.hasil.gov.my.

Dalam pada itu, Anwar berkata STR itu merupakan penjenamaan semula program bantuan tunai untuk golongan berpendapatan rendah B40 di bawah Kementerian Kewangan yang akan terus ditambah baik.


Lee Zii Jia ‘digantung’ dua tahun daripada sertai kejohanan antarabangsa – BAM

KUALA LUMPUR 21 Jan – Persatuan Badminton Malaysia (BAM) membuat keputusan untuk tidak mendaftarkan Lee Zii Jia dalam mana-mana kejohanan antarabangsa selama dua tahun, bermula 18 Jan 2022.

Jahaberdeen yang juga Pengerusi Jawatankuasa Penasihat Perundangan BAM berkata persatuan itu telah pun mengadakan beberapa siri perbincangan bersama pemain nombor tujuh dunia itu, sejak beliau menghantarkan surat peletakan jawatannya pada 11 Jan.

“Bagaimanapun Zii Jia tetap dengan keputusannya, dan pada satu daripada perbincangan tersebut berkata yang beliau tidak dapat tahan tekanan berada di dalam skuad kebangsaan dan gaya hidup ditetapkan di Akademi Badminton Malaysia (ABM), disamping memberikan beberapa terma, yang kami tolak.

“Terma tersebut adalah untuk beliau mempunyai pasukan kejurulatihannya dan kakitangan sokongannya sendiri, merancang kejohannnya sendiri dan untuk mempunyai penajanya sendiri. Kami dengan berat hati membuat keputusan sukar ini demi kepentingan negara dan kesan kewangan, selepas membimbing pemain ini selama 11 tahun,” katanya.

BAM juga membuat keputusan untuk mengenakan tindakan kepada bekas juara remaja dunia Goh Jin Wei yang secara tiba-tiba meninggalkan BAM atas alasan kesihatan, dengan hukuman yang sama bermula 31 Okt 2021.

Sebelum ini BAM telah menggantung pemain seperti Tan Chung Seang dan Toh Ee Wei kerana meninggalkan kem latihan negara. Bagaimanapun Ee Wei kemudiannya menyertai semula BAM.


Guna teknologi “Blockchain”, sijil vaksinasi COVID-19 tidak boleh diduplikasi

KUALA LUMPUR, 11 Jan – Sijil vaksinasi COVID-19 di aplikasi MySejahtera tidak boleh diduplikasi kerana ia menggunakan teknologi “blockchain” yang menjamin ketulenan sijil itu.

Menteri Sains, Teknologi dan Inovasi (MOSTI) Datuk Seri Dr Adham Baba bagaimanapun berkata pemalsuan sijil vaksin yang berlaku di Terengganu baru-baru ini disebabkan oleh masalah integriti pihak tidak bertanggungjawab.

Katanya, isu sijil vaksinasi palsu hanya boleh timbul jika pihak yang mengendalikan vaksinasi itu menyalahgunakan kuasa seperti mengemas kini MySejahtera tanpa memberi sebarang suntikan.

“Sebagaimana kita maklum, polis telah membongkar kegiatan sijil vaksinasi palsu yang dipercayai didalangi doktor klinik swasta,” katanya selepas melancarkan Platform E-Skrol Menggunakan Teknologi “Blockchain” untuk Graduan Universiti Islam Antarabangsa Malaysia (UIAM) hari ini.

Semalam, Polis Diraja Malaysia menahan seorang doktor sebuah klinik swasta selepas disyaki mengeluarkan sijil vaksinasi COVID-19 palsu di Marang pada Sabtu lepas.

Mengulas lanjut, beliau berkata teknologi terkini “blockchain” itu selamat dan melindungi data peribadi masyarakat serta ketulenan sijil vaksinasi COVID-19 tidak boleh diragui.

Mengenai majlis pelancaran platform e-Skrol, beliau berkata UIAM dengan kerjasama MOSTI dan Kementerian Pengajian Tinggi (KPT) boleh berkongsi kepakaran dalam pembangunan e-Skrol supaya penggunaannya diperluaskan di institut pengajian tinggi awam dan swasta dalam dan luar negara.

Katanya sistem yang dibangunkan UIAM itu bukan sahaja dapat membantu menangani masalah pemalsuan skrol yang berleluasa, tetapi juga akan memudahkan pengesahan skrol graduan UIAM di dalam dan luar negara.

Mengenai penggunaan platform e-Skrol itu, beliau berkata graduan UIAM, majikan dan orang awam yang memerlukan pengesahan skrol ijazah hanya perlu mengakses laman portal yang disediakan bagi mendapatkan pengesahan secara dalam talian.

“Dengan adanya sistem e-Skrol yang menggunakan teknologi “blockchain” ini, MOSTI percaya keyakinan majikan terhadap graduan dapat dipertingkatkan khususnya bagi pengambilan pekerja di organisasi dan syarikat masing-masing,” katanya.- BERNAMA


Tajuddin pengerusi baharu kelab penyokong kerajaan, Mohd Khairuddin timbalan

KUALA LUMPUR 15 Sept – Ahli Parlimen Pasir Salak Datuk Seri Tajuddin Abdul Rahman dilantik sebagai Pengerusi Kelab Penyokong Kerajaan (BBC).

Tajuddin dilantik mengisi jawatan itu menggantikan Ahli Parlimen Arau Datuk Seri Shahidan Kassim yang kini menjawat jawatan Menteri Wilayah Persekutuan dalam kabinet kerajaan Persekutuan.

Beliau yang mengesahkan perkara itu ketika ditanya Bernama, turut memaklumkan Ahli Parlimen Kuala Nerus Datuk Mohd Khairuddin Aman Razali yang juga bekas Menteri Perusahaan Perladangan dan Komoditi sebagai Timbalan Pengerusi.

Shahidan dilantik sebagai Pengerusi PNBBC pada Mei 2020 manakala Timbalan Pengerusi ketika itu disandang Ahli Parlimen Pasir Puteh Dr Nik Muhammad Zawawi Salleh.


PM Muhyiddin zahir ucapan tahniah ulang tahun keputeraan Al-Sultan Abdullah

KUALA LUMPUR 30 Julai – Perdana Menteri Tan Sri Muhyiddin Yassin merafak sembah dan menzahirkan ucapan tahniah sempena Ulang Tahun Hari Keputeraan Al-Sultan Abdullah Ri’ayatuddin Al-Mustafa Billah Shah yang ke-62 hari ini.

Menerusi poster itu, Muhyiddin merafak sembah dan setinggi-tinggi ucapan tahniah ke atas Al-Sultan Abdullah, Sultan dan Raja Pemerintah bagi negeri Pahang Darul Makmur serta segala jajahan takluknya.


Toh Puan Zurina meninggal dunia

AYER KEROH 18 Ogos – Isteri kepada mantan Yang di-Pertua Negeri Melaka ke-enam, Tun Dr Mohd Khalil Yaakob, Allahyarhamah Toh Puan Zurina Kassim meninggal dunia jam 10.10 pagi tadi.

Toh Puan Zurina, 78, dilahirkan di Duyong, pada 13 Julai 1944, mendirikan rumah tangga dengan Tun Dr Mohd Khalil pada 28 Februari 1965 dan dikurniakan tiga cahaya mata.

Sebagai isteri Yang di-Pertua Negeri Melaka Allahyarhamah cakna dengan rakyat Melaka dan menjadi pengasas Yayasan Toh Puan Zurina bagi membantu golongan kurang bernasib baik, khusus pesakit buah pinggang memerlukan rawatan dialisis.


KDN minta UNHCR serah maklumat lengkap pemegang kad untuk vaksinasi

PUTRAJAYA 12 Jun – Kementerian Dalam Negeri (KDN) meminta Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), menyerahkan senarai dan maklumat pemegang kad suruhanjaya itu, untuk pelaksanaan proses vaksinasi golongan itu.

Menteri Dalam Negeri Datuk Seri Hamzah Zainudin berkata ketika ini, pihaknya hanya dimaklumkan mengenai jumlah pemegang kad UNHCR iaitu 178,715 orang, namun tiada maklumat lanjut mengenai lokasi keberadaan mereka.

“Sekiranya UNHCR dapat menyediakan maklumat lengkap, ia akan memudahkan usaha kerajaan mencapai imuniti kelompok, bagi menyekat penularan pandemik COVID-19 dalam negara,” katanya dalam sidang media rangkuman Operasi pematuhan prosedur operasi standard (SOP) sekatan pergerakan penuh, di sini hari ini.

Hamzah berkata KDN telah mengenal pasti hampir 2.5 juta warga asing di negara ini, yang memegang pelbagai dokumen dikeluarkan kerajaan atau pihak ketiga seperti UNHCR, termasuk banduan dan tahanan imigresen untuk diberikan vaksin COVID-19.

“Saya ingin jelaskan, rakyat negara ini perlu faham kalau kita ingin capai imuniti kelompok, semua warga asing di negara ini perlu diberi suntikan vaksin COVID-19,” katanya.

Bagi warga asing yang tidak mempunyai dokumen sah dan ingin pulang ke negara asal, Hamzah berkata mereka boleh berbuat demikian melalui Pelan Rekalibrasi Pendatang Asing Tanpa Izin, yang diperkenalkan tahun lepas.


Jualan murah hari mantai sempena persiapan Aidilfitri

Exco Kemajuan Desa, Pertanian dan Keterjaminan Makanan negeri Dr Muhamad Akmal Saleh berkata menerusi jualan program itu, pengguna akan menikmati potongan harga barangan keperluan sekurang-kurangnya 10 peratus lebih murah daripada pasaran.

“Lokasi pasar tani yang dikenal pasti ialah kawasan yang mudah dikunjungi rakyat di negeri ini mengikut kawasan masing-masing dan inisiatif jualan tersebut antara usaha kita membantu mengurangkan beban belanja dalam melakukan persiapan menyambut lebaran.

“Ini merupakan komitmen kerajaan negeri bersama kerajaan Persekutuan untuk membantu rakyat dalam keadaan kos sara hidup yang meningkat dan kita juga berharap pengguna tidak melepaskan peluang ini,” katanya kepada pemberita selepas menghadiri Program Jualan Syawal Madani dan Jualan Terus Dari Ladang (JTDL) Peringkat Negeri di Merlimau di sini hari ini.

Dalam pada itu, Muhamad Akmal berkata hasil penilaian di lapangan pihaknya juga mendapati barangan keperluan untuk sambutan perayaan hari raya seperti telur, ayam, daging, santan juga mencukupi selain harga ditawar mengikut harga siling ditetapkan.

Sementara itu, beliau berkata sempena Jualan Syawal Madani dan JTDL itu, FAMA turut menawarkan jualan istimewa daging berharga RM30 sekilogram kepada 100 pengunjung terawal dan promosi menggunakan 220 kupon melalui AgroBazaar Online.

“Kita menyasarkan jualan pada program ialah RM70,000 di samping memberi kemudahan kepada pengguna mendapatkan bekalan dan membantu usahawan meluaskan pasaran produk mereka,” katanya.


Usul tidak tanding dua jawatan tertinggi UMNO tidak langgar perlembagaan parti

KUALA LUMPUR, 3 Feb – Setiausaha Agung UMNO Datuk Seri Ahmad Maslan berkata tiada pelanggaran perlembagaan atau Peraturan Mesyuarat ketika Perhimpunan Agung 2022 baru-baru ini, yang melibatkan kelulusan usul tambahan tiada pertandingan dua jawatan tertinggi parti pada pemilihan akan datang.

“Semua berjalan dengan teratur. Sekitar 90 peratus perwakilan setuju dengan usul tiada pertandingan presiden dan timbalan. Sudah banyak kali dalam sejarah 77 tahun umur UMNO jawatan itu tidak dipertandingkan,” katanya dalam satu kemas kini di laman Facebooknya hari ini.

Dua hari lepas, Ahmad berkata UMNO memberi penjelasan kepada Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung UMNO 2022 untuk jawatan presiden dan timbalan presiden tidak dipertandingkan pada pemilihan parti akan datang.

Ia susulan tindakan dua ahli UMNO pada 20 Jan mengemukakan aduan kepada RoS supaya semakan dibuat terhadap usul tambahan tersebut yang didakwa tidak sah.


Rayuan Najib untuk kembalikan semula saman terhadap Ambank Islamic, dua lagi ditolak

Panel tiga hakim terdiri daripada Hakim Datuk Yaacob Md Sam, Datuk Hadhariah Syed Ismail dan Datuk Ahmad Zaidi Ibrahim sebulat suara menolak rayuan Najib dan memerintahkan beliau membayar kos RM40,000 kepada AmBank Islamic serta AMMB Holdings Bhd dan kos RM35,000 kepada bekas pengurus perhubungan pelanggan Joanna Yu Ging Ping yang merupakan responden dalam rayuan itu.

Hakim Yaacob yang menyampaikan keputusan mahkamah berkata pertuduhan jenayah yang dihadapi Najib dalam kes SRC International Sdn Bhd (SRC) bukan disebabkan oleh AmBank Islamic, AMMB Holdings dan Yu.

“Ia adalah soal kuasa budi bicara tunggal atau tidak terikat oleh Peguam Negara, sebagai pendakwa raya untuk memulakan sebarang prosiding pertuduhan jenayah di bawah Akta Suruhanjaya Pencegahan Rasuah Malaysia 2009, Kanun Keseksaan dan Akta Pencegahan Pengubahan Wang Haram,” katanya.

Hakim Yaacob berkata mahkamah berpendapat bahawa beliau (Najib) berusaha untuk meneruskan saman sivilnya untuk menjejaskan prosiding jenayah dan penemuan oleh Mahkamah Tinggi Jenayah dan Mahkamah Rayuan dalam kes jenayah SRC International.

Yu adalah seorang daripada saksi pendakwaan dalam perbicaraan yang dihadapi Najib atas tujuh pertuduhan berkaitan dakwaan penyelewengan dana SRC International berjumlah RM42 juta.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes jenayah SRC International.

Najib juga mengemukakan rayuan terhadap keputusan Mahkamah Tinggi pada Julai 2020 yang membatalkan samannya terhadap bank itu dan Yu, yang beliau dakwa antara lain telah melakukan kecuaian ketika mengendalikan akaun banknya dengan mendedahkannya kepada ahli perniagaan dalam buruan Low Taek Jho atau Jho Low.

Dalam keputusan mahkamah yang disampaikan secara dalam talian, Hakim Yaacob berkata saman sivil yang difailkan Najib terhadap bank itu dan Yu bukan bertujuan untuk menuntut ganti rugi tetapi hanya ‘serangan kolateral’ terhadap apa yang telah berlaku dan diselesaikan di hadapan mahkamah jenayah dalam kes SRC International.

Hakim Yaacob berkata beliau bersetuju dengan hujahan peguam responden bahawa pentadbiran keadilan akan menjadi huru-hara jika pengisytiharan tidak bersalah atau dibebaskan daripada sebarang salah laku jenayah diperoleh daripada mahkamah sivil, yang akan menceroboh domain mahkamah jenayah.

“Perlu diambil perhatian bahawa perayu (Najib) didapati bersalah atas pertuduhan jenayah tersebut oleh Mahkamah Tinggi dan selepas rayuan oleh perayu, dapatan dan keputusan Mahkamah Tinggi dikekalkan oleh Mahkamah Rayuan,” katanya.

Hakim Yaacob berkata dalam penghakiman Mahkamah Rayuan dalam kes SRC International, mahkamah bersetuju dengan keputusan mahkamah Tinggi mengenai isu pengetahuan Najib berkaitan operasi akaun banknya.

Peguam Datuk Dr Gurdial Singh Nijar mewakili Yu, manakala peguam Yoong Sin Min dan Benjamin John Dawson bertindak bagi pihak bank. – BERNAMA


Bekalan, harga minyak masak dijangka stabil selepas masalah pekerja asing selesai

JOHOR BAHRU, 14 Jan – Isu bekalan dan harga jualan minyak masak dijangka stabil selepas masalah kekurangan tenaga kerja asing yang dihadapi pemain industri perladangan, dapat diselesaikan.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata pemain industri berkenaan mendakwa, kedua-dua isu itu berlaku disebabkan kekurangan tenaga kerja sekali gus menyebabkan kekurangan bekalan dan kenaikan harga.

Beliau berkata kementerian kini dalam peringkat akhir perbincangan mengenai isu itu dengan pemain industri tersebut dan mereka berharap perkara itu dapat diselesaikan dalam tempoh terdekat.

“Setakat ini Kabinet telah buat satu keputusan penting, iaitu kita sasarkan isu pekerja asing akan dapat diselesaikan dalam masa tiga bulan, jadi mungkin pada akhir Mac ini kita akan dapat berikan jumlah pekerja asing mencukupi kepada semua sektor, khususnya pembinaan dan juga perladangan, itu kita utamakan.

“Hasil pertemuan dengan pihak perladangan iaitu pemain industri kelapa sawit, mereka bersedia untuk berbincang tentang harga, malah harga itu dapat distabilkan sekiranya mereka kembali dapat jumlah pekerja mencukupi,” katanya kepada pemberita selepas merasmikan Pertandingan Kaligrafi Sempena Tahun Baharu Cina di pusat beli belah Paradigm Mall di sini hari ini.

Mengenai kekurangan bekalan telur khususnya gred A, Salahuddin berkata pihaknya juga menjangkakan masalah tersebut akan kembali pulih dalam tempoh beberapa bulan akan datang.

“Kita juga tiada sebarang keputusan ketetapan untuk menyekat eksport telur ke luar negara, kerana pengeluarannya ketika ini pada tahap 112 peratus. Memang ketika ini bekalan tempatan kurang tetapi hal itu akan selesai dalam beberapa bulan ini,” katanya.

Berhubung isu pengusaha kantin sekolah yang menaikkan harga jualan secara mendadak, Ahli Parlimen Pulai itu berkata kerjasama masyarakat khususnya ibu bapa perlu dengan membuat aduan secara terus kepada kementerian, supaya tindakan segera dapat diambil.

“Mereka boleh buat aduan dengan memaklumkan lokasi dan sekolah mana, agar tindakan segera akan diambil secara satu persatu, pihak sekolah juga perlu ambil maklum berhubung perkara ini,” katanya.


Litar ‘Drag Race’ pertama di Zon Barat Semenanjung Malaysia siap Februari depan

MERLIMAU 17 Jan – Litar ‘Drag Race’ pertama di Zon Barat Semenanjung Malaysia dijangka dibina di negeri ini menjelang Februari depan, kata Ahli Dewan Undangan Negeri (ADUN) Merlimau, Dr Muhamad Akmal Saleh.

Jelasnya, setakat ini pembangunan litar berstatus kekal kira-kira 800 meter di Jalan Kilang Berapi giat dibangunkan dan akan membawa pulangan hebat kepada belia di kawasan itu.

“Litar ‘Drag Race’ sedang rancak dibangunkan sekitar 30 hingga 40 peratus dan proses pembinaan merangkumi penurapan jalan tar, pembinaan pagar di sekeliling litar, tempat duduk penonton serta pelbagai lagi.

“Litar itu bercirikan berstatus kekal berbanding litar-litar yang dibangunkan di kawasan lain yang mana perlu menutup jalan sedia ada setiap kali acara perlumbaan berlangsung.

“Pembangunan itu telah menerima ‘lampu hijau’ dari Menteri Perumahan dan Kerajaan Tempatan (KPKT), Datuk Seri Reezal Merican Naina Merican dan ia merekodkan sebagai litar kedua di Malaysia selepas ia dibina di Kampung Gong Badak, Kuala Terengganu,” katanya kepada Melaka Hari Ini.

Mengulas lanjut, beliau berkata, pembangunan hub permotoran di Merlimau akan terus diperkasakan sekali gus mampu membendung masalah sosial berlaku terutama penglibatan belia dalam aktiviti lumba haram.

“Jadi bagi saya, dari haram kita cuba halalkan kerana mereka semua mempunyai bakat dalam dunia permotoran ini dan kita akan salurkan bakat itu kepada cara yang betul.

“Kebanyakan belia yang menyertai acara ini mereka secara dasar telah mempunyai asas dalam permotoran termasuk dalam mengubah suai enjin jadi kita akan asah bakat mereka ke jalan yang betul,” katanya.

“Kita akan membuka kawasan ini setiap masa di mana untuk memberi peluang mereka mengasah bakat seperti kita sarankan pada hari biasa dijadikan sebagai kawasan latihan dan menjelang penghujung minggu kawasan itu akan diadakan acara perlumbaan.

“Dengan misi hub permotoran ini juga kita akan membuka kelab permotoran untuk belia agar pendedahan terus dapat diberikan dan mampu mengurangkan kadar perlumbaan haram terus berlaku,” katanya.


Harga ayam dijangka lepasi RM10 satu kilogram Julai ini

KLEBANG 17 Jun – Harga baharu ayam segar dijangka melepasi paras RM10 satu kilogram (kg) selepas tamat skim harga maksimum yang bertujuan memberi situasi ‘menang-menang’ kepada penternak dan juga pengguna.

Penasihat Persekutuan Persatuan-Persatuan Penternak (FLFAM) Datuk Jeffrey Ng Choon Ngee berkata, situasi itu dijangka berlaku berikutan penternak terpaksa menanggung kenaikkan kos hampir RM2 bagi satu kg ayam dan menjadikan harga kos operasi naik kira-kira RM7 bermula Julai ini.

“Harga RM8.90 kini tertakluk kepada harga ladang RM5.60, jika ini masih kekal semua orang gulung tikar. Malah harga sekarang RM8.90 tidak dapat menampung kos yang perlu ditanggung.

“Subsidi naik RM1.40 kalau kita cakap daripada segi ladang tiada subsisi lagi mungkin harga ladang adalah RM7. Harga borong dan runcit itu bukan daripada kita tetapi tertakluk kepada Kementerian Perdagangan Dalam Negeri Dan Hal Ehwal Pengguna (KPDNHEP), jika ikut perkiraan mestilah akan naik,” katanya pada sidang media di Batang Tiga, di sini, hari ini.

“Ini supaya semua orang dapat keuntungan berpatutan, rakyat tidak rugi. Kita minta harga berpatutan bukan rendah sebab akan ada pihak yang terpaksa menanggung kerugian,” katanya.

Sementara itu, Jeffrey Ng turut mengalu-alukan kerjasama antara Angkatan Koperasi Kebangsaan Malaysia Berhad, Angkasa dan Pertubuhan Peladang Kebangsaan untuk bekerjasama menerajui bidang ternakan ayam bagi menjamin sekuriti makanan negara.


Program baharu gantikan PLKN, BTN akan diperkenalkan

KOTA BHARU 18 Julai – Kerajaan akan memperkenalkan satu program baharu yang bertujuan menyemai semangat patriotisme dalam diri rakyat, bagi menggantikan Program Latihan Khidmat Negara (PLKN) dan Biro Tata Negara (BTN), yang dimansuhkan kerajaan terdahulu.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Yusof berkata, struktur baharu bagi program berkenaan sedang dimuktamadkan, dan akan dibentangkan kepada jemaah menteri dalam masa terdekat.

“Kita (kerajaan) sedang memuktamadkan struktur itu sendiri. Adakah kita nak wajibkan (seperti PLKN) ataupun kita ambil wakil dari setiap institusi (seperti pelajar, wakil rakyat dan sebagainya). Kita belum muktamadkan sukatan latihan itu sendiri dan siapakah yang wajib ataupun yang digalakkan hadir ke program ini.

“Harapan saya pengisian bagi program baharu ini dapat dibentangkan sebelum Dewan Rakyat berakhir, supaya kita boleh jawab apa yang dibangkitkan di Parlimen baru-baru ini,” katanya kepada pemberita selepas merasmikan Majlis Amanat Bersama Angkatan Pertahanan Awam (APM) Negeri Zon 5 (Kelantan, Terengganu dan Pahang), yang turut dihadiri Ketua Pesuruhjaya APM Datuk Roslan Wahab di sini, hari ini.

Pada majlis berkenaan 12 pegawai APM menerima Anugerah Penkhidmatan Cemerlang (APC) 2019 dan 14 orang menerima watikah pelantikan Pegawai Kehormat dan Bersekutu APM.

Ditanya adakah program baharu berkenaan akan menyerupai program yang dilaksanakan BTN, Mohd Redzuan berkata, program baharu tersebut akan menggabungkan sukatan dan latihan yang diterapkan di dalam PLKN dan BTN, membabitkan modul patriotisme, Perlembagaan, kenegaraan dan penyatuan kaum.

“Kita lebih kepada membina semangat patriotisme, lebih kepada mahu mewujudkan satu bangsa yang bersatu padu di negara kita ini, menerusi Perlembagaan dan Rukun Negara,” katanya.

Sebelum ini Datuk Seri Ahmad Maslan (PN-Pontian) ketika berucap di Parlimen, memohon agar kerajaan menghidupkan kembali program dan agensi kerajaan yang dimansuhkan kerajaan terdahulu, seperti PLKN, BTN dan Jabatan Hal Ehwal Khas (JASA).


Bot karam di Semporna: Jururagan ditahan bantu siasatan – Polis

SEMPORNA, 15 April – Polis hari ini menahan seorang lelaki warga tempatan berusia 64 tahun yang merupakan juragan sebuah bot yang karam, menyebabkan lima penumpangnya lemas berdekatan perairan Kampung Tandoan, Pulau Timbun Mata di sini malam tadi.

Ketua Polis Daerah Semporna Supt Mohd Farhan Lee Abdullah berkata penahanan lelaki itu adalah bagi membantu siasatan kejadian itu, di bawah Seksyen 304A Kanun Keseksaan iaitu kerana menyebabkan kematian dengan cuai.

“Pihak polis telah membuat tangkapan pada 12.50 tengah hari tadi dan beliau akan direman untuk siasatan lanjut,” katanya menerusi kenyataan di sini hari ini.

Dalam kejadian itu, dua kanak-kanak masih hilang iaitu Noranis Harimalam, 14, dan Aiman, 7, manakala 14 penumpang berjaya diselamatkan orang ramai.

Sementara itu, Pengarah Agensi Penguatkuasaan Maritim Malaysia (APMM) Zon Maritim Semporna Komander Maritim Norrimi Hassan berkata lima mangsa yang meninggal dunia, dikenali sebagai Bunga Basah Nuhalan, 40; Anisa Harimalam, 20; Syawal, 2; Iman, 2; dan Nurul Syafiqah, 4 tahun.

“Lima mangsa yang meninggal dunia dan dua mangsa yang hilang itu mempunyai ikatan kekeluargaan, lokasi pencarian kini diluaskan lagi sehingga 68 batu nautika dari lokasi kejadian,” katanya dalam sidang media di sini hari ini.

Dalam pada itu, Norrimi berkata lebih kira-kira 60 anggota penyelamat terdiri daripada APMM, bomba serta Pasukan Polis Marin dan orang kampung, kini giat melakukan pencarian dua mangsa yang belum ditemui.


Tiada bakteria SE dikesan di ladang ayam penelur CEM 014 Linggi-JPV

PUTRAJAYA 2 April – Tiada bakteria Salmonella enteritidis (SE) dikesan di ladang ayam penelur CEM 014 Linggi Agriculture Farm, menurut Jabatan Perkhidmatan Veterinar (JPV).

Menurut JPV keputusan itu diperoleh selepas ujian dijalankan ke atas sampel calitan kloaka, calitan najis, sampel telur, makanan dan air minuman yang diambil dari ladang ayam penelur terbabit.

“Program pemantauan Salmonella ke atas 276 ladang ayam penelur seluruh negara dipertingkatkan bagi mempastikan bekalan dan keselamatan telur yang dipasarkan,” kata JPV dalam kenyataan di sini hari ini.

JPV juga menasihati pengguna supaya memastikan telur yang dibeli adalah bersih, tiada pencemaran najis, tidak retak, disimpan di tempat yang sesuai dan dimasak dengan sempurna sebelum dimakan.

Katanya pencemaran SE boleh berlaku di peringkat ladang disebabkan amalan penternakan kurang baik, aspek biosekuriti dan kebersihan ladang atau di sepanjang rantaian pemasaran disebabkan pengendalian telur kurang bersih.

Dilaporkan baru-baru ini, Agensi Makanan Singapura (SFA) mengarahkan beberapa pengimport untuk menarik balik telur dari Linggi Agriculture di Malaysia (CEM 014) selepas mengesan adanya SE dalam produk terbabit.


Hanya air Empangan Tasik Subang dilepas secara berterusan sejak semalam

KUALA LUMPUR, 19 Dis – Hanya air dari Empangan Tasik Subang dilepaskan secara berterusan sejak semalam berikutan hujan lebat yang melanda Selangor sejak Jumaat.

Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Izham Hashim berkata air empangan berkenaan perlu dilepaskan secara berperingkat kerana paras airnya menghampiri paras penuh yang boleh menyebabkan kerosakan struktur binaan empangan.

“Air yang dilepaskan daripada empangan ini akan dialirkan ke Sungai Subang sebelum ke Sungai Buloh seterusnya ke Sungai Selangor dan ke laut, aliran daripada air ini tidak akan memasuki Sungai Klang,” katanya kepada Bernama hari ini.

Terdahulu tular di media sosial bahawa air Empangan Klang Gate dan Empangan Semenyih akan dilepaskan berikutan paras airnya sudah mencecah kapasiti penuh.

Menurut Izham bagi empangan lain di Selangor pelepasan air dilakukan secara berkala seperti biasa yang tidak melibatkan pelepasan air yang banyak.

Jabatan Pengairan dan Saliran melalui portal https://publicinfobanjir.water.gov.my dalam portalnya melaporkan paras air Sungai Langat, Sungai Bernam, Sungai Binjai, Sungai Selangor di Selangor telah melebihi tahap bahaya dan sedang menaik.


Wartawan MHI sayu lihat kesan banjir besar di Pahang

Keputusan kerajaan Negeri Melaka menggerakkan misi bantuan pasca banjir ke Pahang amat bertepatan kerana negeri terbabit paling teruk terjejas akibat bencana alam itu. Ikuti catatan wartawan Melaka Hari Ini, Mohamad Fazrul Abdul Majid bersama juruvideo, Amirul Ramli yang menyertai misi sulung ini selaku media rasmi.

“TEPAT 8.20 pagi tadi bertempat di Seri Bendahara, Ayer Keroh, Melaka pelepasan konvoi misi bantuan dilepaskan oleh Ketua Menteri Datuk Seri Utama Haji Sulaiman Md Ali.

Bermulalah perjalanan kami menaiki kenderaan pacuan empat roda dipandu sukarelawan Majlis Perbandaran Hang Tuah Jaya menuju ke Maran, Pahang yang terletak 308 kilometer (km) dari Melaka.

Sejurus tayar bergolek, terdetik perasaan cemas dalam diri saya. Jujur, ini pengalaman pertama saya membuat liputan mengenai satu peristiwa atau lebih tepat musibah besar yang berlaku dalam negara.

Ironinya, peluang itu tiba tatkala negara sedang dilanda gelombang ketiga COVID-19 dan sedang berada dalam fasa Proklamasi Darurat sehingga Ogos depan selain beberapa negeri dikenakan Perintah Kawalan Pergerakan (PKP) 2.0.

Sejurus memasuki ke sempadan Pahang, mata saya ‘ligat’ mencari kesan-kesan tinggalan banjir besar yang menjejaskan kira-kira 28,000 orang di negeri ini.

Biarpun melalui Lebuhraya Pantai Timur (LPT) Fasa 1, kesan-kesan lumpur dan sisa sampah-sarap tinggalan banjir besar itu boleh dilihat dengan jelas di kiri dan kanan lebuh raya khususnya di sekitar Lanchang dan Temerloh.

Memasuki Daerah Maran, iaitu lokasi tujuan utama misi, hati saya makin sayu menyaksikan betapa tragisnya banjir besar yang melanda negeri itu.

Bayangkan Bandar Maran yang biasanya dipenuhi umat manusia, sekelip mata sahaja berubah menjadi bandar atas air menerusi beberapa gambar dan video yang dikongsikan baru-baru ini.

Tidak cukup dengan itu, rumah penduduk turut ditenggelami air sehingga paras bumbung dan apabila surut, lumpur sedalam dua kaki pula terpaksa dibersihkan.

Walaupun keadaan banjir kian pulih, namun difahamkan kerosakan harta benda yang berlaku mungkin akan mengambil masa lama untuk kembali seperti sedia kala.

Selepas menempuh empat jam perjalanan kami akhirnya tiba di Dewan Jubli Perak iaitu lokasi pengumpulan sumbangan bantuan untuk mangsa banjir pada jam 1 petang.

Walaupun keadaan sekitar dewan itu masih dilitupi lumpur, namun kehadiran kami yang diketuai oleh Yang Dipertua Majlis Perbandaran Hang Tuah Jaya (MPHTJ), Datuk Shadan Othman masih disambut mesra Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Negeri Pahang, Datuk Seri Shahaniza Shamsuddin bersama petugas Jawatankuasa Bencana Negeri Pahang yang terlibat.

Sumbangan berupa makanan dan barangan keperluan asas bernilai RM80,000 akhirnya selamat diserahkan dan difahamkan ia bakal diagihkan kepada mangsa banjir dalam masa terdekat.

Walaupun misi itu bantuan ini mengambil masa tidak sampai sehari, namun pengalaman saya bersama juru video Amirul Ramli, akan dikenang sehingga akhir hayat.

Ia mula membuatkan saya berfikir betapa kerdilnya umat manusia di sisi Maha Esa, yang pada bila-bila masa boleh menarik nikmat yang dianugerahkan-Nya selama ini.